**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Απριλίου 2019, ημέρα Τετάρτη και ώρα 10.20΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Στη συνεδρίαση παρέστησαν ο Αντιπρόεδρος της Κυβέρνησης και Υπουργός Οικονομίας και Ανάπτυξης, κ. Ιωάννης Δραγασάκης, ο Αναπληρωτής Υπουργός Οικονομίας και Ανάπτυξης, κ. Αστέριος Πιτσιόρλας, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Μάρδας Δημήτριος, Κωνσταντινέας Πέτρος, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Αυλωνίτου Ελένη, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Βούλτεψη Σοφία, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Χαρακόπουλος Μάξιμος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Βαρδαλής Αθανάσιος, Στεργίου Κώστας, Γεωργιάδης Μάριος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι συνάδελφοι, συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Οικονομίας και Ανάπτυξης «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις».

Πριν προχωρήσουμε στους Εισηγητές και Ειδικούς Αγορητές, να κάνουμε έναν προγραμματισμό. Αύριο το πρωί στις 10:00` π.μ., προτείνω να γίνει η ακρόαση των εξωκοινοβουλευτικών προσώπων, στις 14:00` μ.μ. να γίνει η κατ' άρθρον συζήτηση και τη Δευτέρα το απόγευμα στις 16:00΄να γίνει η β΄ ανάγνωση. Υπάρχει κάποια αντίρρησή;

Εφόσον δεν υπάρχει αντίρρηση, προχωρούμε τώρα στις προτάσεις για τους φορείς, για να αρχίσουμε να τους καλούμε.

Τον λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Ευχαριστώ πολύ, κυρία Πρόεδρε. Έχουμε να προτείνουμε το Σύνδεσμο Εταιρειών Εμπορίας Πεταλοειδών (ΣΕΕΠΕ), τον ΠΟΠΕΚ, την ΟΒΕ (Ομοσπονδία Βενζινοπωλών Ελλάδος), την Ένωση Εφοπλιστών Ναυτιλίας Μικρών Αποστάσεων, την WWF Ελλάς, την ENSATE, την ΣΤΕΑΤ (Σύνδεσμος Τεχνικών Εταιρειών Ανωτέρων Τάξεων), την ΕΣΣΕΕ (Εθνική Συνομοσπονδία Εμπορίου και Επιχειρηματικότητας), τη ΓΣΕΒΕΕ, τον ΣΕΒ, την Εθνική Συνομοσπονδία Ατόμων με Αναπηρία, την ΣΕΤΕ, την Ελληνική Παραγωγή και την Ένωση Επιμελητηρίων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Συνεχίζουμε με τη Ν.Δ.. Τον λόγο έχει ο κ. Κατσαφάδος για προτάσεις.

**ΓΕΩΡΓΙΟΣ ΚΑΤΣΑΦΑΔΟΣ (Εισηγητής της Ν.Δ.):** Ευχαριστώ πολύ. Εμείς, συμφωνούμε με τους περισσότερους φορείς, που είπε ο κύριος συνάδελφος και θέλουμε να συμπεριλάβετε και την Τράπεζα της Ελλάδος, το Σύνδεσμο Ανωνύμων Εταιρειών και την Ένωση Συνεταιριστικών Τραπεζών.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Προχωράμε τώρα.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Κυρία Πρόεδρε, με συγχωρείται, παρέλειψα να καλέσω το Σύνδεσμο Βιομηχανιών Βορείου Ελλάδος ΠΕΦ.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ωραία, ο Εισηγητής του ΣΥΡΙΖΑ, κ. Ουρσουζίδης έχει το λόγο για 15 λεπτά και στη συνέχεια θα ανακοινώσουμε τους φορείς, όταν θα έρθουν και οι άλλοι συνάδελφοί.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Ευχαριστώ πολύ κύριε Υπουργέ, αγαπητοί συνάδελφοι, σήμερα συζητάμε το σχέδιο νόμου του Υπουργείου Οικονομίας και Ανάπτυξης με τίτλο «Ελληνική Αναπτυξιακή Τράπεζα προσέλκυσης στρατηγικών επενδύσεων και άλλες διατάξεις». Το Υπουργείο Οικονομίας και Ανάπτυξης έθεσε σε δημόσια διαβούλευση το υπ’ όψιν σχέδιο νόμου το οποίο ξεκίνησε στις 27 Φεβρουαρίου και ολοκληρώθηκε 8 Μαρτίου 2019. Το σχέδιο νόμου περιλαμβάνει τρία μέρη.

 Το πρώτο μέρος αφορά την Ελληνική Αναπτυξιακή Τράπεζα με εννέα άρθρα. Το δεύτερο μέρος στην προσέλκυση στρατηγικών επενδύσεων από το άρθρο 10 έως το 29 σε έξι κεφάλαια και το τρίτο μέρος, τροποποίηση προηγούμενων διατάξεων που αφορούν σε νομοθεσία, η οποία θα έπρεπε να αλλάξει, προκειμένου να λειτουργήσει απρόσκοπτα ο καινούργιος προς ψήφιση νόμος. Το πιστοληπτικό περιβάλλον, η οδυνηρή πραγματικότητα που γνώρισε η πατρίδα μας η πρωτόγνωρη κρίση, σε περίοδο ειρήνης που πέρασε η χώρα τα τελευταία 10 χρόνια αναντίρρητα επηρέασε αρνητικά την ικανότητα δανεισμού των πιστωτικών ιδρυμάτων, με αποτέλεσμα να ελαχιστοποιηθούν οι δυνατότητες δανεισμού για και από τις ελληνικές επιχειρήσεις πόσο μάλλον του φτηνού δανεισμού. Σε αυτό συνέβαλε κυρίως η μείωση των εισοδημάτων των πολιτών με άμεση συνέπεια τη μείωση της αποταμίευσης των νοικοκυριών, της καταθετικής βάσης, την αύξηση του αριθμού των μη εξυπηρετούμενων δανείων.

Τα παραπάνω αναπόφευκτα οδήγησαν στη μείωση της αξίας του ενεργητικού των τραπεζών σε αυστηρότερες κεφαλαιακές απαιτήσεις των εποπτικών αρχών και σε πολύ αυστηρά κριτήρια χορήγησης δανείων, τα οποία αποτελούν το βασικό εμπόδιο στην αξιοποίηση του παραγωγικού δυναμικού της χώρας ιδίως στην Περιφέρεια. Με απολύτως αρνητικές συνέπειες στην ανεργία, η οποία είναι γνωστό το 2014 ξεπέρασε κάθε αρνητικό ρεκόρ της τάξεως του 30% και πάνω από 60% μεταξύ των νέων και φυσικά στη διάρρηξη της κοινωνικής συνοχής.

Κάτω από αυτές τις συνθήκες και παρά τη σαφή βελτίωση τα τελευταία χρόνια, το κράτος καλείται να ανταποκριθεί στην επιτακτική ανάγκη χρηματοδότησης της πραγματικής οικονομίας. Η ίδρυση ενός σύγχρονου αναπτυξιακού φορέα, όπως η ελληνική αναπτυξιακή τράπεζα, συνιστά μια τομή για το εγχώριο χρηματοπιστωτικό σύστημα, με στόχο την ανάπτυξη της οικονομίας. Δεν πρωτοτυπούμε. Η Ελλάδα είναι η μόνη χώρα στην Ε.Ε. που δεν διαθέτει παρόμοιο θεσμό για την ανάπτυξη και τη βιωσιμότητα της ελληνικής οικονομίας. Η απαίτηση για τη δημιουργία ενός θεσμού ικανού για να στηρίξει αποτελεσματικά τις ανάγκες και τις πρωτοβουλίες των ελληνικών επιχειρήσεων, των επενδυτικών φορέων, των ΟΤΑ και άλλων πρωταγωνιστών για την ανάπτυξη του τόπου είναι παραπάνω από προφανής. Μεταξύ των αναγκών των ελληνικών επιχειρήσεων, η πρόσβαση σε χρηματοδότηση ανάγεται στην πιο κρίσιμη προϋπόθεση για την ανάδειξη της βιωσιμότητάς τους.

Στο νομοσχέδιο καθορίζεται το πλαίσιο για τη λειτουργία της ελληνικής αναπτυξιακής τράπεζας στη χώρα μας. Οι φορείς αυτοί είναι ευρέως γνωστοί ως εθνικές ή δημόσιες αναπτυξιακές τράπεζες, σε διεθνές επίπεδο. Οι αναπτυξιακές τράπεζες διαδραματίζουν σημαντικό ρόλο λειτουργώντας ως καταλύτες της μακροπρόθεσμης χρηματοδότησης. Σημειώνεται ότι το 2016 υπήρχαν περίπου 520 εθνικές αναπτυξιακές τράπεζες παγκοσμίως, μεταξύ των οποίων 49 στην Ευρώπη. Η ελληνική αναπτυξιακή τράπεζα έχει ως κύριο σκοπό την υποστήριξη του παραγωγικού συστήματος, με στόχο την προώθηση βιώσιμης ανάπτυξης της οικονομίας σε εθνικό επίπεδο. Η ελληνική αναπτυξιακή τράπεζα, στην επιλογή των έργων που θα χρηματοδοτεί δε λαμβάνει υπόψη στενά τις χρηματοοικονομικές αποδόσεις, αλλά τα αναπτυξιακά οφέλη που τα έργα αυτά θα παράγουν σε επίπεδο εθνικό. Στοχεύει κυρίως στην ανάπτυξη των κατάλληλων χρηματοδοτικών εργαλείων για τη στήριξη των κλάδων αιχμής της πραγματικής ελληνικής οικονομίας και στη χρηματοδότηση και υποστήριξη των αναπτυξιακών συνδυασμών της τοπικής αυτοδιοίκησης. Σημειώνεται ότι προβλέπεται υποστήριξη, για πρώτη φορά στη χώρα, του θεσμού της κοινωνικής αλληλέγγυας οικονομίας, ενός θεσμού που αναπτύχθηκε στην πατρίδα μας κυρίως στα χρόνια της κρίσης.

Επίσης, στοχεύει στην ανάληψη ενεργού ρόλου σχετικά με την υποστήριξη των αναπτυξιακών σχεδιασμών του κράτους και στην εύρεση και ορθή διαχείριση των διαθέσιμων επενδυτικών πόρων. Ο συντονιστικός ρόλος της ελληνικής αναπτυξιακής τράπεζας αναμένεται να συμβάλει στην άρση του διαχρονικού προβλήματος πολυκερματισμού και αποσπασματικής διαχείρισης των πόρων. Τέλος, στοχεύει στην εκπροσώπηση της χώρας στις διεθνείς αγορές και στην ανάληψη ρόλου εθνικού συνομιλητή με τους διεθνείς χρηματοπιστωτικούς οργανισμούς, με στόχο τη σύναψη προγραμματικών και άλλων συμφωνιών.

Επίσης, προβλέπει ότι η ελληνική αναπτυξιακή τράπεζα θα προέλθει από τη μετεξέλιξη του λειτουργούντος ως Ανώνυμη Εταιρεία Εθνικού Ταμείου Επιχειρηματικότητας και Ανάπτυξης, ΕΤΕΑΝ Α.Ε., με διεύρυνση του σκοπού και των δραστηριοτήτων του. Με το υπόψη νομοσχέδιο, η ΕΤΕΑΝ Α.Ε. μετατρέπεται σε χρηματοδοτικό οργανισμό, την ελληνική αναπτυξιακή τράπεζα, με σαφή αναπτυξιακή κατεύθυνση και συμβουλευτικό ρόλο. Η ελληνική αναπτυξιακή τράπεζα δε θα δέχεται καταθέσεις και δε θα παρέχει απευθείας δανεισμό, κάτι που θα γίνεται μέσω των υφιστάμενων πιστωτικών ιδρυμάτων. Εντός του αναθεωρημένου πλαισίου λειτουργίας του νέου φορέα διατηρούνται οι υφιστάμενες δραστηριότητες της ΕΤΕΑΝ Α.Ε. και εμπλουτίζονται με νέες. Για την επίτευξη των στόχων κρίθηκε σκόπιμο να τροποποιηθεί καταλλήλως το υφιστάμενο πλαίσιο λειτουργίας εταιρείας ΕΤΕΑΝ Α.Ε., με παρεμβάσεις που αφορούν στη διεύρυνση του σκοπού της εταιρείας, στην εποπτεία, στην εταιρική διακυβέρνηση και σε θέματα κανονισμού λειτουργίας με βάση τις βέλτιστες ευρωπαϊκές πρακτικές.

Με δεδομένο ότι η Ελληνική Αναπτυξιακή Τράπεζα θα λειτουργεί σύμφωνα με τους κανόνες της ιδιωτικής οικονομίας, η γενική συνέλευση θα μπορεί να τροποποιεί τις διατάξεις του καταστατικού με εξαίρεση τα άρθρα που προβλέπεται η επωνυμία, ο σκοπός, η διάρκεια και η πλειοψηφική συμμετοχή του δημοσίου. Αυτά ως προς το πρώτο μέρος.

Περνάω τώρα στο δεύτερο μέρος, που αφορά στην προσέλκυση στρατηγικών επενδύσεων. Το υφιστάμενο θεσμικό πλαίσιο από τη μέχρι τώρα εφαρμογή του νόμου 3894/2010 διαπιστώνονται αστοχίες που οδηγούν στην αναγκαιότητα ανδιαμόρφωσης του θεσμικού πλαισίου που αφορά στις στρατηγικές επενδύσεις. Συνοπτικά οι αστοχίες του νόμου 3894/2010 εστιάζονται στο γεγονός ότι παρά τις τροποποιήσεις του δεν κατέστη ποτέ αποτελεσματικός στην προσέλκυση επενδύσεων. Είναι χαρακτηριστικό ότι στα 8 χρόνια εφαρμογής έχουν υπαχθεί μόλις 15 επενδυτικά σχέδια, χωρίς να έχει υλοποιηθεί έως σήμερα κανένα από αυτά. Αυτό από μόνο του νομίζω αρκεί. Στην πράξη απευθύνθηκε κυρίως σε επενδυτικά σχέδια με αντικείμενο τον τουρισμό, το real estate το εμπόριο –Mall- και ενέργεια, δηλαδή σε ένα πολύ περιορισμένο εύρος τομέων της οικονομίας, εξαιτίας των περιορισμένων χορηγούμενων κινήτρων, Σχέδιο Χωρικής Ανάπτυξης Στρατηγικών Επενδύσεων (ΕΣΧΑΣΕ) και fast track. Δεν κατέστη ελκυστικός καθότι η αοριστία και η ασάφεια που τον διέπει, συνεπαγόταν περιορισμένη θεσμική γνώση και ασφάλεια, τόσο για τους υποψήφιους επενδυτές, κάτι πάρα πολύ σημαντικό, όσο και για τη διοίκηση που εποπτεύει.

Στις διαδικασίες αξιολόγησης και υπαγωγής των στρατηγικών επενδύσεων δεν διασφαλίζεται η προστασία του δημοσίου συμφέροντος και δεν θα έχουν πρόσβαση στα παρεχόμενα ωφελήματα αδιακρίτως αξιόπιστοι και λιγότερο αξιόπιστοι επενδυτές. Αυτό οφείλεται και στο γεγονός ότι η υφιστάμενη διαδικασία αξιολόγησης των επενδυτικών προτάσεων επιτρέπει την υποβολή επιχειρηματικών σχεδίων ανώριμων και ενίοτε προβληματικών. Η υφιστάμενη διαδικασία δεν περιλαμβάνει καμία πρόβλεψη ενημέρωσης και διαβούλευσης με τις τοπικές κοινωνίες, κάτι που δημιουργεί προβλήματα και προσκόμματα στην υλοποίηση των σχεδίων. Επίσης, δεν υπήρχε καμία πρόβλεψη για την ύπαρξη συγκεκριμένου χρονοδιαγράμματος για την υλοποίηση της επένδυσης δεσμευτικού, τόσο για τη διοίκηση όσο και για τον επενδυτή.

Με το προτεινόμενο σχέδιο νόμου για την αντιμετώπιση των αστοχιών του προηγούμενου θεσμικού πλαισίου, αλλά και για την προσαρμογή του στις ανάγκες της εθνικής οικονομίας στη μετά μνημονίων εποχή, με το προτεινόμενο σχέδιο εισάγεται σειρά καινοτομιών που στοχεύουν στην προσέλκυση επενδύσεων με διαφάνεια, ταχύτητα και αποτελεσματικότητα, που επιτέλους πρέπει να γίνει πράξη στην πατρίδα μας για τους επενδυτές, αλλά και για τη διοίκηση που εποπτεύει.

Η Διυπουργική Επιτροπή Στρατηγικών Επενδύσεων αποφασίζει για την υπαγωγή ή μη του εκάστοτε επενδυτικού σχεδίου και το εντάσσει σε μία από τις κατηγορίες στρατηγικών επενδύσεων. Οι στρατηγικές αυτές επενδύσεις κατηγοριοποιούνται ανάλογα με τα παρεχόμενα σε αυτές κίνητρα ενίσχυσης, τα οποία είναι πλέον πολύ πιο ισχυρά και ποικίλα, προσφέροντας ένα μεγάλο εύρος ωφελημάτων στους επενδυτές με συγκεκριμένη στόχευση. Πιο συγκεκριμένα, τα κίνητρα που προσφέρονται στο Νέο Πλαίσιο είναι τα εξής: Τα ειδικά σχέδια χωρικής ανάπτυξης στρατηγικών επενδύσεων, η ταχεία αδειοδότηση, το σταθερό φορολογικό καθεστώς, τα κλιμακούμενα φορολογικά κίνητρα, όπως φορολογική απαλλαγή για συγκεκριμένες κατηγορίες επενδύσεων πάνω από τα όρια του αναπτυξιακού νόμου ή όπως η επιταχυνόμενη απόσβεση, επιδότηση μισθολογικού κόστους και ενισχύσεις για έργα έρευνας και ανάπτυξης, ευνοϊκή φορολογία για τα στελέχη των επιχειρήσεων και εναλλακτικές μορφές επίλυσης διαφορών σε διαιτησία.

Σε δεύτερο χρονικό διάστημα, μετά δηλαδή την καταρχήν έγκριση του επενδυτικού σχεδίου από τη Διυπουργική Επιτροπή, απονέμονται και εξειδικεύονται τα επιμέρους χορηγούμενα κίνητρα στο υπό κρίση επενδυτικό σχέδιο. Περιγράφονται όλες οι απαραίτητες προϋποθέσεις που υπαγορεύει το ευρωπαϊκό δίκαιο, περί κρατικών ενισχύσεων, σε συμφωνία πάντα με το υφιστάμενο νομοθετικό πλαίσιο περί κρατικών ενισχύσεων. Το νέο θεσμικό πλαίσιο που αφορά στη διαδικασία αξιολόγησης των επενδυτικών προτάσεων διαπνέεται από ασφάλεια δικαίου. Τα κριτήρια υπαγωγής και τα απαιτούμενα στοιχεία του φακέλου που συνοδεύουν την αίτηση υπαγωγής είναι προσδιορισμένα με μεγάλη σαφήνεια, με αποτέλεσμα ο φορέας της επένδυσης να είναι σε θέση να καταθέτει ώριμες και επαρκώς τεκμηριωμένες επενδυτικές προτάσεις, κάτι το οποίο έλειψε από τον προηγούμενο νόμο. Η νέα διαδικασία αξιολόγησης των επενδυτικών προτάσεων είναι βελτιωμένη και από την πλευρά της διασφάλισης του δημοσίου συμφέροντος, καθώς η αξιολόγηση της εκάστοτε πολιτικής πρότασης διενεργείται από το Enterprise Greece, επί τη βάσει συγκεκριμένων ποιοτικών φίλτρων και αναλυτικών υποδειγμάτων αξιολόγησης.

Θεσπίζεται η διαδικασία οργάνωσης ψηφιακής διαβούλευσης - επίσης κάτι πάρα πολύ σημαντικό - ώστε να μπορούν να εκφράζουν την άποψή τους όλοι οι έχοντες έννομο συμφέρον, κυρίως όμως οι τοπικές κοινωνίες και οι εκπρόσωποί τους.

Ακόμα, συγκροτούνται όργανα για την επιτάχυνση της αδειοδοτικής διαδικασίας των στρατηγικών επενδύσεων, όπως η Συντονιστική Επιτροπή Στρατηγικών Επενδύσεων, σε επίπεδο Γενικών Γραμματέων.

Επιπλέον, εισάγεται η από κοινού κατάρτιση του μνημονίου συνεργασίας μεταξύ της διοίκησης και του φορέα της επένδυσης, το οποίο περιλαμβάνει απολύτως δεσμευτικό χρονοδιάγραμμα αδειοδότησης, υλοποίησης της επένδυσης προς όφελος του επενδυτή και προφανώς, δημοσίου συμφέροντος - αυτά πάντα ταυτίζονται σε μελετημένες δράσεις - καθώς και τις προβλεπόμενες αντισταθμιστικές ωφέλειες, οι οποίες θα διασφαλίζουν τη διάχυση των ωφελημάτων από τις στρατηγικές επενδύσεις.

Επίσης, θεσπίζεται η διαδικασία ελέγχου της πορείας υλοποίησης της επένδυσης, με την ανάθεση σχετικών αρμοδιοτήτων σε ανεξάρτητους ελεγκτές.

Επιπρόσθετα, εισάγονται νέες προβλέψεις που δίνουν τη δυνατότητα να υλοποιούνται οι ιδιωτικές επενδύσεις σε ακίνητα του ευρύτερου δημόσιου τομέα που δεν υπάγονται στην αρμοδιότητα του ΤΑΙΠΕΔ, καθώς επίσης εισάγεται το στάδιο ωρίμανσης τέτοιων ακινήτων προς επενδυτική αξιοποίηση, με την συνδρομή του «Enterprise Greece».

Τέλος, θεσμοθετείται το δικαίωμα επιφάνειας, όπως αυτό έχει συσταθεί με τον συστατικό νομό του ΤΑΙΠΕΔ που ισχύει σήμερα.

Σε ό,τι αφορά το τρίτο μέρος του νομοσχεδίου, που αφορά στην τροποποίηση των προηγούμενων νόμων, υλοποιούνται όλες εκείνες οι τροποποιήσεις που κρίνονται εντελώς απαραίτητες για την απρόσκοπτη λειτουργία και θέση σε εφαρμογή του προς ψήφιση νομοσχέδιου.

Σας ευχαριστώ πολύ κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.):** Κυρία Πρόεδρε, κατέθεσα στην γραμματεία της Επιτροπής συγκεκριμένες προτάσεις για τους φορείς και πιστεύω ότι θα ενσωματωθούν στις υπόλοιπες προτάσεις των άλλων κομμάτων.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Τον λόγο έχει ο κ. Κατσαφάδος.

**ΓΕΩΡΓΙΟΣ ΚΑΤΣΑΦΑΔΟΣ (Εισηγητής της Ν.Δ.):** Ευχαριστώ πολύ, κυρία Πρόεδρε. Κύριε Υπουργέ, κυρίες και κύριοι συνάδελφοι, αυτό το οποίο μας έχει δείξει η διακυβέρνηση ΣΥ.ΡΙΖ.Α. τεσσεράμισι χρόνια τώρα, είναι ότι «ανάπτυξη» και «ΣΥ.ΡΙΖ.Α.» είναι λέξεις και έννοιες ασύμβατες, «ΣΥ.ΡΙΖ.Α.» και «επενδύσεις» είναι λέξεις ασύμβατες. Για το μόνο το οποίο μπορείτε να επιχαίρετε είναι ότι καταφέρατε μέσα σε αυτά τα τεσσεράμισι χρόνια να χαρακτηρίσετε τη χώρα πρωταθλήτρια, σε ό,τι έχει να κάνει στην επιβολή νέων φόρων και στην υπερφορολόγηση. Υπερφορολόγηση, η οποία σκοτώνει την ανάπτυξη, σκοτώνει την οικονομία, σκοτώνει τις επενδύσεις. Και, προφανώς, δεν σας τα λέμε μόνο εμείς αυτά. Αυτά σας τα λένε οι μικρομεσαίες επιχειρήσεις, αυτό λέει όλη κοινωνία και αυτό μαρτυρούν και τα νούμερα, αν θέλετε, καθώς έχει μεγαλώσει και έχει αυξηθεί κατά πολύ, ο αριθμός των Ελλήνων πολιτών οι οποίοι χρωστάμε στις εφορίες και στις δημόσιες υπηρεσίες, έχει αυξηθεί πάρα πολύ αυτό το χρέος και επίσης αυτό μαρτυρούν οι αλλεπάλληλες κατασχέσεις, οι οποίες γίνονται και όλο αυτό το ζοφερό οικονομικό κλίμα που επικρατεί γύρω από το «επιχειρείν» και γύρω από την κοινωνία. Η πρόσφατη δε ανακοίνωση της Ελληνικής Στατιστικής Υπηρεσίας κατατάσσει την ανάπτυξη σε χαμηλότερα επίπεδα από κει που την είχατε οδηγήσει κατά το παρελθόν και αυτό δείχνει τους ασθενικούς ρυθμούς με τους οποίους κινείται η οικονομική μεγέθυνση της χώρας. Εδώ και τέσσερα χρόνια γίνεται αυτό, κύριε Υπουργέ. Δεν γίνεται για πρώτη φορά, πάντοτε πέφτετε έξω στις προβλέψεις μας. Γι' αυτό με αυτή τη πολιτική, η οποία εφαρμόζεται συνειδητά, δυστυχώς, νομίζουμε ότι η Κυβέρνηση πνίγει την πραγματική οικονομία, τα νοικοκυριά και τις επιχειρήσεις, για να μοιράζει, δυστυχώς, ψηφοθηρικά επιδόματα και υποσχέσεις διορισμών. Αυτό, δυστυχώς, είναι το αποτέλεσμα των δικών σας κομματικών ιδεοληψιών. Σύμφωνα, όμως, με τα στοιχεία της ΕΛΣΤΑΤ, ο ακαθάριστος σχηματισμός παγίου κεφαλαίου, δηλαδή ο οικονομικός δείκτης που αποτυπώνει την συνολική πορεία των επενδύσεων υποχώρησε το 2018, δυστυχώς, στα επίπεδα που ήταν το 1996 τόσο σε τρέχουσες όσο και σε σταθερές τιμές. Ο συγκεκριμένος δείκτης που μετρά την αναλογία επενδύσεων ως προς το ΑΕΠ, κατατάσσει την Ελλάδα στην τελευταία θέση της Ευρώπης, και μάλιστα με τεράστια διαφορά σε σχέση με τον μέσο όρο της Ε.Ε.. Ειδικότερα στην Ελλάδα περιορίστηκε στο 11,1%, τη στιγμή που ο μέσος όρος τόσο της Ε.Ε., όσο και της Ευρωζώνης, διαμορφώνεται στο 20,8%.

 Επίσης, οι ακαθάριστες επενδύσεις παγίου κεφαλαίου μειώθηκαν το 4ο τρίμηνο του 2018 κατά 27,2% σε σχέση με το 4ο τρίμηνο του 2017, τη στιγμή μάλιστα που άλλες χώρες που ακολούθησαν προγράμματα οικονομικής προσαρμογής, όπως η Πορτογαλία, η Ισπανία ή η Κύπρος καταγράφουν σημαντικές επενδυτικές δραστηριότητες.

Την ίδια ώρα, όπως σας είπα, οι ληξιπρόθεσμες οφειλές του δημοσίου, αντί να μειώνονται αυξάνονται και ξεπερνούν πλέον τα 2,1 δις ευρώ. Δική σας ήταν η δέσμευση ότι τον Αύγουστο του 2018 θα είχε μηδενιστεί. Αλλά και μεταγενέστερα είπατε ότι μέχρι το Δεκέμβριο του 2018. Δυστυχώς, όμως, παραμένουν στα 2,1 δις ευρώ.

Κύριε Υπουργέ, γνωρίζετε ότι η επιχειρηματικότητα δεν είναι μόνο αποτέλεσμα της πρόθεσης των ανθρώπων να δραστηριοποιηθούν γύρω από την οικονομία. Πρέπει να υπάρχει το πλαίσιο και εκτός από το πλαίσιο πρέπει να υπάρχει και το κλίμα. Το κλίμα εμπιστοσύνης και το κλίμα συνεργασίας, το οποίο θα πρέπει να δημιουργηθεί ανάμεσα στην Κυβέρνηση και στους ενδεχόμενους επενδυτές. Κάπως έτσι, όμως, με μια πλήρη αντιαναπτυξιακή πορεία, την οποία έχετε εδώ και τέσσερα χρόνια, με την ελάχιστη απορρόφηση του ΕΣΠΑ, όπου έχουμε την 23η θέση στην Ε.Ε. και αυτό είναι επίσης ένα ακόμα αρνητικό ρεκόρ, το οποίο καταγράφει η χώρα μας, με αόριστες διαδικασίες εφαρμογής και χωρίς να υπάρχει διαφάνεια και καθώς δεν υπήρξε και κάποια διαβούλευση. Είπε ο κύριος συνάδελφος εδώ, ότι το συγκεκριμένο νομοθέτημα βγήκε σε διαβούλευση στις 27 Φεβρουαρίου και τελείωσε στις 8 Μαρτίου. Θεωρείτε ότι είναι πάρα πολύ σημαντικός αυτός ο χρόνος, κύριε συνάδελφε, για να υπάρξει διαβούλευση και συνεργασία με τους φορείς της αγοράς, γύρω από ένα τόσο σημαντικό θέμα; Νομίζουμε ότι δεν είναι μεγάλος ο χρόνος.

Με το νομοσχέδιο, όμως, το οποίο συζητάμε σήμερα, κυρίες και κύριοι συνάδελφοι, η Κυβέρνηση περνάει από την παρελθοντολογία στην μελλοντολογία. Αφού αδρανοποίησε όλα τα ενεργά αναπτυξιακά εργαλεία τα οποία είχαμε, το ΕΣΠΑ όπως σας είπα, τα ΖΔΙΤ, τον αναπτυξιακό νόμο, ακόμα και το ΕΤΕΑΝ, τα επαναφέρετε τώρα μεταλλαγμένα, δηλαδή, κατόπιν εορτής και μάλιστα μέσα σε μια προεκλογική περίοδο. Η δε Αιτιολογική Έκθεση του νομοσχεδίου είναι μια πάρα πολύ ωραία έκθεση ιδεών. Χαρακτηριστικά θα σας αναφέρω, η Κυβέρνηση λέει, έχει θέσει σε υλοποίηση, από τον Ιούλιο του 2018, την εθνική αναπτυξιακή στρατηγική, η οποία προωθεί ταυτόχρονα τρεις διαστάσεις της ανάπτυξης. Οικονομική, κοινωνική, περιβαλλοντική. Αλήθεια, πότε έγινε αυτό και γιατί με τρία χρόνια καθυστέρηση, κυρίες και κύριοι συνάδελφοι; Σηματοδοτώντας με αυτόν τον τρόπο τη μετάβαση σε μια νέα ολιστική προσέγγιση της αναπτυξιακής πολιτικής και διαδικασίας, οι πολιτικές και οι μεταρρυθμίσεις που τελούν υπό υλοποίηση έχουν ήδη αρχίσει να αποδίδουν, επιφέροντας θετικές αλλαγές σε επιμέρους χαρακτηριστικά του παραγωγικού συστήματος. Ποιες είναι αυτές οι πολιτικές, κύριε Υπουργέ, που μάλιστα, οδήγησαν και σε θετικές αλλαγές του παραγωγικού συστήματος; Γιατί εμείς, νομίζω, στην ίδια χώρα ζούμε αλλά δεν έχουμε δει κάτι τέτοιο.

Το νομοσχέδιο, όπως είπε ο κύριος συνάδελφος, αποτελείται από τρία μέρη. Περνάω λοιπόν στο πρώτο μέρος, το οποίο έχει να κάνει με την Ελληνική Αναπτυξιακή Τράπεζα. Να πω εδώ, ότι δεν πρόκειται για κάποια τομή για το εγχώριο χρηματοπιστωτικό σύστημα, όπως θέλετε να το παρουσιάσετε, αλλά για την μετεξέλιξη του ταμείου ΕΤΕΑΝ, την μετονομασία του Ταμείου Ανάπτυξης Νέας Οικονομίας. Επίσης, δεν πρόκειται για κάποια τράπεζα με τα στενά όρια, έτσι όπως την γνωρίζουμε, γιατί ούτε καταθέσεις θα δέχεται αυτή η τράπεζα ούτε απευθείας χρηματοδότηση θα κάνει αυτή η τράπεζα. Λοιπόν, όπως και να έχει επιτρέψτε μου να αμφιβάλλω.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Είστε υπέρ τράπεζας που να δίνει κατευθείαν χρηματοδότηση.

**ΓΕΩΡΓΙΟΣ ΚΑΤΣΑΦΑΔΟΣ (Εισηγητής της Ν.Δ.):** Όχι. Αλλά δεν είναι τράπεζα.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Έτσι νομίζετε. Θα τα πούμε.

**ΓΕΩΡΓΙΟΣ ΚΑΤΣΑΦΑΔΟΣ (Εισηγητής της Ν.Δ.):** Έτσι νομίζει όμως και το σύνολο των Ελλήνων πολιτών.

**ΙΩΑΝΝΗΣ ΔΡΑΓΑΣΑΚΗΣ (Υπουργός Οικονομίας και Ανάπτυξης):** Θα τα πούμε αυτά αναλυτικά. Το θέμα αυτό, θέλει μια ήρεμη συζήτηση. Θα πείτε όλα τα κόμματα, αλλά πρέπει να συζητήσουμε πιο ήρεμα για το τι πάμε να κάνουμε και τα λοιπά.

**ΓΕΩΡΓΙΟΣ ΚΑΤΣΑΦΑΔΟΣ (Εισηγητής της Ν.Δ.):** Κύριε Υπουργέ, νομίζω ότι γίνεται μια ήρεμη συζήτηση. Αλλά, ξέρετε έχει κουραστεί η ελληνική κοινωνία και εμείς, 4,5 χρόνια τώρα, να καθόμαστε να βλέπουμε διάφορες εκθέσεις ιδεών, να προσπαθείτε να τις ντύσετε και να τις χρωματίσετε με χαρακτηριστικά, τα οποία δεν έχουν καμία σχέση με την πραγματική οικονομία και από κάτω να θέλετε να καθόμαστε και να σας χειροκροτούμε. Θα σας χειροκροτήσουμε, όταν θα υπάρχουν απτά αποτελέσματα. Θα σας χειροκροτήσουμε, όταν θα μπορέσουμε να δούμε τη χώρα να μπαίνει σε έναν πραγματικά ήρεμο δρόμο, σε ένα δρόμο κανονικότητας, όχι παρουσιάζοντας το άσπρο μαύρο. Και σε ό,τι έχει να κάνει με την ελληνική αναπτυξιακή τράπεζα πολύ φοβόμαστε, κύριε Υπουργέ, ότι δυστυχώς ακόμη και αυτό το εργαλείο, το οποίο θα μπορούσε να βοηθήσει, θα καταλήξει σε ένα παραμάγαζο ρουσφετολογικών εξυπηρετήσεων ημετέρων. Κανείς δεν αμφιβάλλει για τη σημασία και την αναγκαιότητα μιας Ελληνικής Αναπτυξιακής Τράπεζας, ιδιαίτερα σε μια χώρα, η οποία αναζητά απεγνωσμένα την ανάπτυξη, τα τελευταία χρόνια. Η σημασία της είναι αδιαμφισβήτητη, κάτι που τονίζεται μεταξύ άλλων και στην ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο τη στήριξη του επενδυτικού σχεδίου για την Ευρώπη, η οποία χαρακτηρίζει την Αναπτυξιακή Τράπεζα ως καταλύτη της μακροπρόθεσμης χρηματοδότησης. Δυστυχώς, όμως, ο τρόπος με τον οποίο νομοθετείτε είναι πρόχειρος και το νομοσχέδιο το οποίο σήμερα συζητούμε γενικόλογο και βιαστικό, χωρίς καν να έχει γίνει μια σοβαρή διαβούλευση, όπως είπα πιο πριν.

 Κύριε Υπουργέ, λοιπόν, προκύπτουν πολλά ερωτήματα που θα θέλαμε να απαντήσετε. Σε ποιους απευθύνεται η Ελληνική Αναπτυξιακή Τράπεζα; Θα πρέπει να διασφαλιστεί η προτεραιότητα να υπάρχει στους μικρομεσαίους και τους μικρούς επιχειρηματίες, στους ανθρώπους, δηλαδή που αποτελούν τη ραχοκοκαλιά της οικονομίας. Η Ελληνική Αναπτυξιακή Τράπεζα θα λειτουργεί με τους όρους μιας Ανώνυμης Εταιρείας. Αλήθεια, ποιος θα παίρνει τα μέλη που θα απαρτίσουν το διοικητικό της συμβούλιο; Με ποια κριτήρια; Επίσης, ποιος θα παίρνει την επιλογή προσωπικού για τη στελέχωση; Γιατί τα βγάζετε έξω από Ανεξάρτητες Αρχές και από το ΑΣΕΠ; Επίσης, πώς διασφαλίζεται η ανταγωνιστικότητα αυτής της τράπεζας, όταν ξεκάθαρα αναφέρεται πως δε θα ανταγωνίζεται τις άλλες τράπεζες, αλλά θα παρεμβαίνει εκεί που αυτές δεν ανταποκρίνονται; Δε θα λειτουργεί με κριτήριο τη μεγιστοποίηση του κέρδους, αλλά με ευρύτερα κοινωνικά και αναπτυξιακά κριτήρια που θα μεγιστοποιούν την δημιουργούμενη αξία στο κοινωνικό σύνολο. Πλέον, θα πρέπει να συζητήσουμε και για ποια επιτόκια χορήγησης θα μιλάμε, για ποια επιτόκια επί των ομολόγων που θα εκδίδει και πώς θα καλύπτονται οι πάγιες και λειτουργικές της ανάγκες. Δεν εξηγείτε ο λόγος και είναι παράδοξη η αναφορά του νομοσχεδίου ότι η εταιρεία και οι άμεσα θυγατρικές της δεν ανήκουν στο δημόσιο ή στον ευρύτερο δημόσιο τομέα. Υπάρχει διάσταση αφού, απ’ όσα αναφέρονται στα σχετικά, προκύπτει ότι το ΕΤΕΑΝ και κατ' επέκταση η ΕΑΤ ανήκει σαφώς στους φορείς της γενικής κυβέρνησης. Στους φορείς της γενικής κυβέρνησης ανήκουν όλες οι επιχειρήσεις και φορείς του ευρύτερου δημόσιου τομέα. Εδώ, η πλειοψηφία του μετοχικού κεφαλαίου θα ανήκει πάντοτε στο ελληνικό δημόσιο. Όλες οι διατάξεις, πλέον, εθνικές και κοινοτικές, έχουν ευθεία αναφορά σε φορείς της γενικής κυβέρνησης. Τα δημόσια κεφάλαια του ΕΤΕΑΝ μεταφέρονται στη νέα εταιρεία και τις άμεσα θυγατρικές της που δεν ανήκουν στο δημόσιο ή ευρύτερο δημόσιο τομέα, όπως αυτός εκάστοτε ορίζεται. Προφανώς, τίθεται το ερώτημα για τη σχετική δυνατότητα κι εάν έχει εγκριθεί από τους αρμόδιους εθνικούς ή κοινοτικούς φορείς ή και την Τράπεζα της Ελλάδος.

Στο συγκεκριμένο νομοσχέδιο, επίσης, δεν αναφέρεται το ύψος του υφιστάμενου κεφαλαίου της ΕΤΕΑΝ που μεταφέρεται στην ΕΑΤ και να δούμε εάν αυτό θα έχει μειωθεί σήμερα ή όχι.

Προχωρώ παρακάτω. Συστήνετε, λοιπόν, μια νέα εταιρεία, ο προσδιορισμός και η συγκεκριμενοποίηση του τρόπου και της μορφής υλοποίησης των στόχων της οποίας εναπόκεινται στο νεοδιορισμένο Δ.Σ. της ΕΑΤ, στο οποίο και ανατίθεται η εξειδίκευση και ο προσδιορισμός των τομέων και μορφών δράσεως της εταιρείας, καθώς και τα προϊόντα και τα εργαλεία δραστηριοποίησής της. Η μέχρι σήμερα αδράνεια, εάν όχι άρνηση στη στήριξη της επιχειρηματικότητας, προκαλεί την κρίση εμπιστοσύνης για το όποιο έργο ανακοινώνετε. Όπως σας είπα, κύριε Υπουργέ, αυτό το οποίο χρειάζεται είναι να αισθανθούν και να αποκτήσουν οι επενδυτές, και γενικότερα όλοι όσοι ασχολούνται με το επιχειρείν, την εμπιστοσύνη που χρειάζεται να τους μεταδώσει η Κυβέρνηση ότι μπορεί να σταθεί δίπλα τους, αρωγός και συνοδοιπόρος τους, στο να βοηθήσει στην επιχειρηματική ανάπτυξη.

Επίσης, στο άρθρο 4, προβλέπεται η πρόσληψη προσωπικού με απόφαση και κρίση του νεοδιορισμένου Δ.Σ. κατά παρέκκλιση των διατάξεων του ενιαίου μισθολογίου. Ακούγονται, μάλιστα, κάποια τρομερά νούμερα, μιλάμε για 150 νέες προσλήψεις, καθώς και άνοιγμα παραρτημάτων στη Θεσσαλονίκη και αλλού. Σ’ αυτά θα θέλαμε μια απάντηση, γιατί μοιάζουν με ρουσφέτια τα οποία γίνονται παραμονές εκλογών και, βέβαια, θα πρέπει να δούμε με ποιον τρόπο θα εξασφαλίζεται το αδιάβλητο της επιλογής προσωπικού, με ποιον τρόπο θα αποφασίσετε να επιλέγεται αυτό το προσωπικό. Εμείς είμαστε υπέρ των Ανεξάρτητων Αρχών. Εμείς θα θέλαμε αυτό το προσωπικό να επιλεγεί μέσα από διαδικασίες του ΑΣΕΠ. Παραμονές εκλογών, λοιπόν, τον νεοδιορισμένο Δ.Σ. στη νεοσύστατη εταιρεία καθορίζει, όπως φαίνεται, μέσα από το νομοσχέδιο, τα πάντα. Με τις δικές του αποφάσεις ενδεχομένως να δεσμεύει και την επόμενη κυβερνητική πρωτοβουλία σε ό,τι έχει να κάνει με την ανάπτυξη. Όπως ορίζει η Γενική Συνέλευση, διορίζει το Δ.Σ. και τον Διευθύνοντα Σύμβουλο με πενταετή διάρκεια θητείας. Εδώ προκύπτει το εύλογο ερώτημα εάν η επόμενη Γενική Συνέλευση θα έχει τη δυνατότητα να αλλάξει τη διοίκηση πριν τη λήξη της πενταετίας για να εφαρμόσει τη δική της αναπτυξιακή πολιτική, για την οποία θα έχει εκλεγεί, δεδομένου ότι κατά το παρελθόν στη συγκεκριμένη εταιρεία έχουν εφαρμοστεί δεσμευτικές πρακτικές.

Κύριε Υπουργέ, λοιπόν, στο σχέδιο νόμου θα έπρεπε κατ' ελάχιστο να αναφέρεται το σαφές οργανόγραμμα της Ελληνικής Αναπτυξιακής Τράπεζας. Ένα οργανόγραμμα δε θα έπρεπε να έχουμε για την Τράπεζα που προσπαθείτε να συστήσετε; Να αναφέρονται οι ελάχιστες προδιαγραφές που θα έχουν τα στελέχη, τα οποία θα επανδρώσουν το οργανόγραμμα σε θέσεις Διοικητικού Συμβουλίου και Διευθυνόντων Στελεχών.

Οι ευθύνες των στελεχών και των διευθυντικών σχέσεων, μια σαφή περιγραφή συνεργασίας της Ελληνικής Αναπτυξιακής Τράπεζας με τα υφιστάμενα συστημικά και μη τραπεζικά ιδρύματα. Επίσης, να διευκρινίσουμε με τι τιμή θα πουληθεί το 49% των μετοχών της εταιρείας που προβλέπεται να μεταβιβαστούν σε ιδιώτη επενδυτή.

Τέλος, θα ήθελα να μας πείτε πώς είναι δυνατόν ο εκάστοτε Υπουργός να υποκαθιστά την εποπτεία του Γενικού Λογιστηρίου του Κράτους, της Ελληνικής Στατιστικής Αρχής, της Τράπεζας της Ελλάδας, με την υποβολή και μόνο σε αυτών ορισμένων αναφορών. Ουσιαστικά, αυτό το εργαλείο που θα μπορούσε να βοηθήσει στην ανάπτυξη και στην υποβοήθηση όλων των μικρών και μικρομεσαίων επιχειρήσεων, με αυτό τον τρόπο που το φέρνετε, με όλες σας αυτές τις ασάφειες και με όλη αυτή την προχειρότητα, πολύ φοβούμαστε ότι θα εξυπηρετήσει άλλους σκοπούς, αλλότριους σκοπούς, παρά να βοηθήσει πραγματικά την πραγματική οικονομία, τους μικρομεσαίους και μικρούς επιχειρηματίες.

Σε ό,τι έχει να κάνει με το δεύτερο μέρος με τις επενδύσεις, θέλω να σας κάνω μία ερώτηση και θα ήθελα μία απάντηση. Τι είναι αυτό που πιστεύετε ότι θα κάνει το παρόν σχέδιο νόμου για να είναι περισσότερο αποτελεσματικό από τα προηγούμενα; Είδα σε μία εκπομπή χθες τον Γενικό Γραμματέα του Υπουργείου Οικονομίας και Ανάπτυξης και πραγματικά και εμείς αναγνωρίζουμε ότι υπήρχαν τεράστια προβλήματα για την προσέλκυση στρατηγικών επενδύσεων και κατά το παρελθόν, θεωρείτε με αυτό το νομοσχέδιο, με όλες αυτές τις χρονοτριβές που έχει, με όλες αυτές τις γραφειοκρατικές αγκυλώσεις που παραμένουν, μπορεί να καταστεί ένα νομοσχέδιο που θα είναι φιλικό προς την προσέγγιση στρατηγικών επενδύσεων; Πώς θα μπορέσουν να υπάρξουν στρατηγικές επενδύσεις στη χώρα όταν υπάρχει αυτό το κλίμα της υψηλής φορολογίας; Πώς μπορείτε να φέρετε στρατηγικές επενδύσεις όταν ο οποιοσδήποτε επενδυτής και σε δρομολογημένα εάν θέλετε επενδυτικά σχέδια που υπάρχουν, για παράδειγμα στις Σκουριές, στο Ελληνικό, στο Λιμάνι του Πειραιά, εμβληματικές στρατηγικές επενδύσεις τουλάχιστον για το Ελληνικό και για το Λιμάνι του Πειραιά που αναβαθμίζουν τη χώρα και γεωπολιτικά εάν θέλετε όπως είναι το Λιμάνι του Πειραιά, τι προβλήματα αντιμετωπίζουνόλοι αυτοί οι επενδυτές; Νομίζω ότι περισσότερο αυτά τα προβλήματα έχουν να κάνουν με τις ιδεοληψίες μας, με την άρνησή μας απέναντι σε όλες αυτές τις επενδύσεις. Και νομίζω ότι εάν θέλουμε πραγματικά – θα συμφωνήσω κύριε Υπουργέ με αυτό που είπατε, ότι πρέπει να υπάρχει ένα ήρεμο κλίμα στη συζήτηση - να δούμε την ουσία, θα πρέπει να δρομολογήσουμε καταστάσεις, οι οποίες να μπορέσουν να προλειάνουν το έδαφος και για το αύριο αυτής της χώρας και όχι μόνο για το σήμερα. Δυστυχώς όμως θεωρούμε ότι όλη αυτή η συζήτηση που γίνεται σήμερα μετά από 4,5 χρόνια έχει επικοινωνιακά και ρουσφετολογικά χαρακτηριστικά. Επίσης είναι μία διαδικασία που καθυστερήσατε να φέρετε και το μόνο που αποβλέπετε είναι με επικοινωνιακούς όρους να μπορέσετε να ξεφύγετε από τα προβλήματα.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ. Θα διαβάσω τους φορείς οι οποίοι είναι 25. Είναι όλοι όσοι προτάθηκαν. Ο Σύνδεσμος Εταιρειών Εμπορίας Πετρελαίου (ΣΕΕΠΕ), ΠΟΠΕΚ (Ομοσπονδία Πρατηριούχων Εμπόρων), ΟΒΕ (Ομοσπονδία Βενζινοπωλών), Ένωση Εφοπλιστών Ναυτικών Σκαφών μικρών αποστάσεων, WWF HELLAS, ΣΑΤΕ, ΣΕΓΜ (Σύνδεσμος Ελληνικών Γραφείων Μελετών), ΣΤΕΑΤ (Σύνδεσμος Τεχνικών Εταιρειών), ΓΣΕΒΕΕ, ΣΕΒ, ΕΣΑμεΑ, ΣΕΤΕ, ΠΕΦ, ΣΒΕΕ (Σύνδεσμος Βιομηχανιών Β. Ελλάδος), ΚΕΕΕ, ΠΕΦ (Πανελλήνια Ένωση Φαρμακοβιομηχάνων), Ελληνική Παραγωγή Βιομηχάνων, Τράπεζα Ελλάδος, ΣΑΕ, Ένωση Συνεταιριστικών Τραπεζών, ΕΣΕΠΠΑ, ΜΟΔ Α.Ε., ΟΨΕ (Ψυκτικοί), ΟΜΤΕ (Ομοσπονδία Τεχνικών Ελλάδος), ΠΟΕΤΕΚ (Τεχνικοί Εγκαταστάσεων).

Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης (ΠΑ.ΣΟ.Κ .– ΔΗΜ.ΑΡ.):** Σας ευχαριστώ πολύ, κυρία Πρόεδρε. Κυρίες και κύριοι συνάδελφοι, ο τίτλος του νομοσχεδίου είναι: «Ελληνική Αναπτυξιακή Τράπεζα και προσέλκυση Στρατηγικών Επενδύσεων και άλλες διατάξεις». Η Ελληνική Αναπτυξιακή Τράπεζα μπήκε στη διαβούλευση στις 27 Φεβρουαρίου του 2019. Το νομοσχέδιο για προσέγγιση Στρατηγικών Επενδύσεων στις 5 Δεκεμβρίου 2018 ενώ τα υπόλοιπα 16 άρθρα, αφορούν γνωστούς νόμους που έρχονται σε κάθε νομοσχέδιο που φέρνει ο ΣΥΡΙΖΑ, όπως είναι ο 44/12 του 2016, για τις δημόσιες συμβάσεις. Είχαμε και την προηγούμενη εβδομάδα στο νομοσχέδιο αυτό, πάλι για τις δημόσιες συμβάσεις. Ο ν. 4314/ 2014, ΦΕΚ 265/Α/23.12.2014 σε ό,τι αφορά το ΕΣΠΑ. Είχαμε και στο προηγούμενο νομοσχέδιο -ήταν εδώ και ο αρμόδιος Υπουργός - διατάξεις γι’ αυτό καθώς και για τους παλιούς επενδυτικούς. Για την υλοποίησή τους, τουλάχιστον, θα πρέπει να εκδοθούν πάνω από οκτώ απλές και κοινές υπουργικές αποφάσεις.

Κύριοι συνάδελφοι, θα μου επιτρέψετε να ξεκινήσω με τη EUROSTAT, επειδή μιλάμε για στρατηγικές επενδύσεις και θα το καταθέσω. Στην Ε.Ε., η Ελλάδα, είναι τελευταία σε επενδύσεις. Είναι μια ανάλυση την οποία καταθέτω, για να ξέρουμε και να μπορούμε να μιλήσουμε ουσιαστικά, αν πραγματικά τα τελευταία 4,5 χρόνια υπήρξαν πρωτοβουλίες, οι οποίες θα θέλαμε όλοι να αλλάξουν τα δεδομένα προς μια θετική κατεύθυνση. Σύμφωνα, με την έρευνα της Ευρωπαϊκής Στατιστικής Αρχής, μεταξύ των κρατών μελών της Ε.Ε., το χαμηλότερο μερίδιο επενδύσεως, τόσο από τον δημόσιο όσο και από τον ιδιωτικό τομέα, καταγράφεται στην Ελλάδα. Άρα, κύριοι συνάδελφοι, μετά από τέσσερα χρόνια, έγιναν οι πρωτοβουλίες αυτές για να μπορέσουν να αλλάξουν τα δεδομένα; H EUROSTAT λέει όχι.

 Ας δούμε, όμως, και για την Αναπτυξιακή Τράπεζα. Πώς την είπανε, πότε άρχισε να μιλάει. Έχει εξαιρετικό ενδιαφέρον, ένα μικρό χρονικό διάστημα, για δείτε πώς κινείται η Κυβέρνηση ΣΥ.ΡΙΖ.Α. – ΑΝ.ΕΛ.. Τον Ιούνιο του 2014, ο κ. Δένδιας, στη συγκυβέρνηση, ανακοίνωσε τη μετεξέλιξη του ΕΤΕΑΝ σε Αναπτυξιακή Τράπεζα. Είχαμε επεξεργαστεί τότε ως συγκυβέρνηση ένα σχέδιο, μαζί με μια γνωστή εταιρεία και το καταθέσαμε στην επόμενη κυβέρνηση. Τον Απρίλιο του 2015 ο κ. Σταθάκης, αποφασίζει την ίδρυση της Αναπτυξιακής Τράπεζας. Τον Ιούνιο του 2015, ο κ. Σταθάκης ενημερώνει τη Βουλή απαντώντας σε ερώτηση ότι η Αναπτυξιακή Τράπεζα θα ιδρυθεί ως το τέλος του έτους. Το Νοέμβριο του 2015 σε συνάντηση με το κλιμάκιο της Παγκόσμιας Τράπεζας, ο κ. Σταθάκης ενημερώνει ότι έχει ξεκινήσει η διαδικασία ίδρυσης της Αναπτυξιακής Τράπεζας και θα μετακινηθεί μετά από τα Χριστούγεννα. Το Μάιο του 2016, στην εφημερίδα «ΤΑ ΝΕΑ», στις 14/5/2016, λέει, άμεση ενεργοποίηση. Τον Οκτώβριο του 2016, σε εκδήλωση του ΣΥ.ΡΙΖ.Α. ενημερώνει πως υπάρχουν νομικά εμπόδια. Τον Νοέμβριο του 2016, στην παραλαβή - παράδοση με τον κ. Παπαδημητρίου, λέει ότι εγώ θέλω, αλλά οι θεσμοί έχουν διαφορετική άποψη.

Τον Αύγουστο του 2017, δηλώνει στον ραδιοφωνικό σταθμό 9.84 ο νέος Υπουργός, ο κ. Παπαδημητρίου «το νομοσχέδιο για την Αναπτυξιακή Τράπεζα θα έρθει στη Βουλή, στα τέλη Σεπτεμβρίου». Το Σεπτέμβριο του 2017, υπογράφηκε μνημόνιο συνεργασίας με τη Γαλλική Αναπτυξιακή Τράπεζα για την Ίδρυση της Ελληνικής Αναπτυξιακής Τράπεζας. Το Δεκέμβριο του 2017, δηλώνει ο κ. Παπαδημητρίου ότι τον Ιανουάριο του 2018 θα τεθεί σε διαβούλευση το σχέδιο. Τον Ιανουάριο του 2018, λέει, ο κ. Παπαδημητρίου ότι είμαστε στην τελική ευθεία. Τον Φεβρουάριο του 2018, λέει ο κ. Παπαδημητρίου ότι έως τον Ιούνιο του 2018 θα είναι έτοιμη η Αναπτυξιακή Τράπεζα. Τον Ιούνιο του 2018, δηλώνει ο κ. Δραγασάκης στον Πρόεδρο της Επιτροπής Οικονομικών Νομισματικών Υποθέσεων ότι «η Αναπτυξιακή Τράπεζα θα θεσμοθετηθεί εντός του 2018 και θα είναι πλήρως λειτουργική το 2019».

Το σχέδιο της Κυβέρνησης μπήκε σε δημόσια διαβούλευση τον Φεβρουάριο του 2019. Αυτό είναι το βασικό, ότι τα λέτε και γελάτε. Είναι κάτι σαν αυτό που συμβαίνει με το ευρωψηφοδέλτιό σας, όπου έχετε μέσα σε τέσσερα χρόνια από τον Μανώλη Γλέζο, περάσατε στην κόρη του ανθρώπου που έγραψε τον ύμνο της χούντας, στον άνθρωπο που ήταν υπερασπιστής του Κουφοντίνα και σε κάτι γυρολόγους, που έχουν γυρίσει οκτώ κόμματα και έχουν βγει υποψήφιοι με οκτώ κόμματα. Και αναρωτιέμαι, γιατί δεν είναι όλοι ίδιοι στα κόμματα και εγώ σ' αυτό πιστεύω ακράδαντα, γι' αυτό αγωνιστήκατε; Γι' αυτό αγωνιστήκατε; Αν αγωνιστήκατε γι' αυτό σας αξίζει και αυτό που θα έρθει.

Άρα, η Αναπτυξιακή Τράπεζα, κυρίες και κύριοι συνάδελφοι, μετά από 4,5 χρόνια εξαγγελιών, δεν μπορεί να είναι τίποτε άλλο παρά πια μόνο μια ακόμη «διαβούλευση», η οποία δεν μπορεί να υλοποιήσει απολύτως τίποτα, στο αμέσως επόμενο χρονικό διάστημα. Άρα, ακόμη μια μαρκίζα θα βγάλουμε για το επόμενο χρονικό διάστημα.

Σε ό,τι αφορά τη στελέχωση. Μας λέτε, ότι θα προέλθει από το υφιστάμενο προσωπικό του ΕΤΕΑΝ, από αποσπάσεις προσωπικού από το δημόσιο ή από Νομικά Πρόσωπα του δημόσιου τομέα και προσλήψεις, εκτός διατάξεων του Α.Σ.Ε.Π..

Τι θα είναι ακριβώς αυτή η εταιρεία; Κύριε Υπουργέ, πόσους έχετε προγραμματίσει, άμεσα, να προσλάβετε; Ποιος είναι ο χρονικός ορίζοντας; Θέλω να σας ρωτήσω πολύ απλά, ποιος είναι ο ορίζοντας των προσλήψεων που θα κάνετε το επόμενο χρονικό διάστημα; Βεβαίως, όπως καταλαβαίνουμε όλοι και αυτό είναι και μια ερώτηση προς εσάς, οι αμοιβές θα είναι εκτός ενιαίου μισθολογίου απ’ ότι καταλαβαίνω. Θα είναι εκτός ενιαίου μισθολογίου και για αυτούς που θα είναι με απόσπαση και για αυτούς που θα έρθουν από τον ιδιωτικό τομέα;

Η δεύτερη ερώτηση αφορά τις στρατηγικές επενδύσεις. Έχετε το νόμο των στρατηγικών επενδύσεων που ψηφίσατε εσείς οι ίδιοι. Στον τελευταίο αναπτυξιακό νόμο του κ. Σταθάκη, υπάρχουν διάφορα προγράμματα και σ’ ένα από αυτά τα προγράμματα είναι οι μεγάλες επενδύσεις. Θέλω να σας ρωτήσω, κύριε Γενικέ, κ. Υπουργέ, σε αυτό το τελευταίο πρόγραμμα που είχατε θεσμοθετήσει, πόσες επενδύσεις κατατέθηκαν και πόσες υλοποιήθηκαν μέχρι σήμερα; Μήπως είναι δύο μεγάλες επενδύσεις; Έχουν υλοποιηθεί; Σε ό,τι αφορά τις μεγάλες στρατηγικές επενδύσεις που και εσείς τις πολεμήσατε, αλλά μετά στηρίζατε εν μέρει, όπως π.χ. το Ελληνικό, ο κ. Υπουργός που είναι παρουσία εδώ έχει κάνει 8 δηλώσεις για το πότε θα αρχίσει το Ελληνικό, όχι βέβαια με ευθύνη δική του, με ευθύνη της Κυβέρνησης, διότι δεν προσωποποιώ ποτέ την ευθύνη, καμία από αυτές δεν έγινε πράξη.

Τώρα, μιλούσαμε για τις μπουλντόζες το 2017, το 2018, τώρα πήγαμε στον Οκτώβριο του 2019. Αυτά είναι που λέγατε εσείς και όχι αυτά που λέγαμε εμείς ή κάποιος άλλος.

Σχετικά με την ΜΟΔ Α.Ε.. Θα προτείνουμε και θα σας καταθέσουμε διάταξη για να διευκολύνουν το άρθρο 4 και τις τροποποιήσεις του ν.4314, κατά την άποψή μας, για να γίνει δικαιότερη απέναντι σε όλους, την οποία και θα καταθέσουμε.

Για την τροποποίηση του καταστατικού της ΜΟΔ.ΑΕ, αφού έρθουν πιστεύω αύριο ή όποτε γίνει η ακρόαση των φορέων, για να τους ακούσουμε σχετικά με αυτά τα θέματα.

Όσον αφορά στις ρυθμίσεις για τα επενδυτικά σχέδια των νόμων 3299 του 2004 και 3908 του 2011. Στην παράγραφο 2, είναι πάρα πολύ σημαντικό ζήτημα, έχει ξανά τεθεί στη Βουλή και έχει αποσυρθεί η διάταξη. Τότε, Ν.Δ. και ΣΥΡΙΖΑ ψήφισαν μαζί. Δεν επιβάλλονται κυρώσεις σε επενδυτές, με επενδυτικά σχέδια των νόμων 3299 του 2004 και του 11, που υπέβαλαν μη νόμιμα παραστατικά δαπανών, των οποίων η μη νόμιμα αξία δεν υπερβαίνει το 1 εκατ. ευρώ και η ενίσχυση τους αφορά, στη μη νόμιμη αξία αυτών, δεν υπερβαίνει το ποσοστό 10% επί της συνολικής ενίσχυσης που αφορά στο επενδυτικό σχέδιο. Την ίδια ακριβώς διάταξη, είχε φέρει ο κ. Παπαδημητρίου τον Νοέμβριο του 2016 στο σχέδιο νόμου, «Απλοποίηση διαδικασιών-Σύσταση επιχειρήσεων». Τότε, με δικιά μας παρέμβαση, γιατί ξαναλέω ΣΥ.ΡΙΖ.Α και Ν.Δ. το είχαν ψηφίσει, αυτό πάρθηκε πίσω. Είχα πει τότε και σας το ξαναλέω κύριε Υπουργέ τώρα. Είστε πρόθυμος, αυτούς με τα πλαστά τιμολόγια να τους τιμωρήσετε με το 10%; Είστε εσείς πρόθυμος; Η Κυβέρνηση είναι; Εσείς, θα αναλάβετε τέτοια ευθύνη και οι βουλευτές να ψηφίσουν, ώστε τα πλαστά τιμολόγια να τιμωρηθούν με 10%; Θα κλείσετε τα μάτια σας σε αυτή τη διαδικασία; Φέρτε μας, κατάλογο των επενδυτών με τα πλαστά τιμολόγια. Να ξέρετε ποιους θα ψηφίσουν, τι θα ψηφίσετε. Να ξέρει ο κόσμος, ποιους θα καλύψετε. Θέλω να πιστεύω, ότι η Ν.Δ. δεν θα ψηφίσει τη διάταξη, που τότε αρχικώς είχε αψηφήσει και δεν θα επιτρέψει να υπάρξει συμπαιγνία για τα πλαστά τιμολόγια επενδυτών, που θα φτάνουν έως το ποσό του 1 εκατ. ευρώ. Για εμάς, αυτό, είναι ζήτημα αρχής που αφορά το νομοσχέδιο. Είναι διάταξη, η οποία έρχεται δεύτερη φορά για να μπει στο νομοσχέδιο. Την είχε αποσύρει ο κ. Παπαδημητρίου μετά την έντονη αντίδρασή μας και θέλω να πιστεύω ότι και σήμερα ο Υπουργός δεν θα δεχθεί να εισηγηθεί κάτι τέτοιο, γιατί οι βουλευτές είναι πρόθυμοι να ψηφίζουν όλα. Κύριε Υπουργέ, περιμένω να δω αν η Κυβέρνηση ΣΥ.ΡΙΖ.Α-ΑΝ.ΕΛ, θα ψηφίσει για τα πλαστά τιμολόγια επενδυτών.

Τελειώνω, με το άρθρο 41. Η ενίσχυση των μικρομεσαίων επιχειρήσεων, στον τομέα Τεχνολογιών, Πληροφορικής και Επικοινωνίας. Θέλω, να καταθέσω μια δικιά μας πρόταση. Την είχαμε καταθέσει και στον κ. Σταθάκη και στον κ. Παπά. Δημιουργία νέων θέσεων εργασίας στον τομέα των Τεχνολογιών και της Πληροφορικής και Επικοινωνίας. Είχαμε καταθέσει τότε, ότι μέχρι το 2020 με βάση τις μελέτες της Ευρωπαϊκής Επιτροπής, θα υπάρξει μεγάλη ζήτηση μηχανικών παραγωγής λογισμικού και προγραμματισμών στην Ε.Ε. Υπολογίζαμε ότι θα υπάρχουν σε αυτό τον τομέα 900 χιλιάδες θέσεις.

Ένα από αυτά τα ζητήματα που θέταμε και το είπαμε πολύ καθαρά, μια από τις προτάσεις που κατέθεσε η παράταξή μας ήταν ότι μεγάλες εταιρείες φεύγουν από την Ασία και επιστρέφουν στην Ευρώπη, λόγω πολλών θεμάτων, προβλημάτων επικοινωνίας, κλιματικής αλλαγής, κακής ποιότητας project management και διαφόρων θεμάτων. Άρα, ήταν μια ευκαιρία για τη χώρα μας σ’ αυτό τον τομέα να επενδύσει. Είχαμε ζητήσει τότε συγκεκριμένες προτάσεις. Ο κ. Λαμπρινίδης τις θυμάται. Είχαμε πει ότι αυτές οι 900.000 θέσεις εργασίας αναζητούν πατρίδα και θα έπρεπε, εμείς, να δώσουμε τα κίνητρα, να δημιουργήσουμε τις προϋποθέσεις, για να έρθουν στην Ελλάδα. Σε διάφορα επίπεδα όχι μόνο με οικονομικά κίνητρα, τα θέματα που αφορούν στο ίντερνετ και πολλά άλλα. Θα καταθέσω τις δύο προτάσεις, που καταθέσαμε ως παράταξη. Άρα, η άποψή μας σ' αυτό το άρθρο είναι θετική. Όμως επισημαίνουμε ότι δεν είναι αυτή η διαδικασία, που ακολουθείται σ’ αυτό το άρθρο, αυτή που θα βοηθήσει, να βρουν πατρίδα 900.000 θέσεις, που φεύγουν από την Ασία, για να έρθουν στην Ευρώπη. Σας καλούμε, να υιοθετήσετε, ν’ αλλάξετε, να στηρίξετε, να μπορέσουμε, να συνεργαστούμε σ' αυτό το θέμα, για να μπορέσουμε, να βοηθήσουμε την ελληνική οικονομία, να βοηθήσουμε ουσιαστικά τους ανθρώπους που αποφεύγουν γι’ αυτές τις θέσεις από την Ελλάδα στο εξωτερικό, γιατί έχουμε αυτό το δυναμικό, να μείνουν στην πατρίδα μας. Αυτές είναι οι προτάσεις μας, έτσι πρέπει, να λειτουργούμε κι εμείς τις έχουμε καταθέσει εδώ και δύο χρόνια, από το 2016.

Σ’ αυτά τα πλαίσια με κύριο θέμα ότι πρέπει ν’ αποσύρετε γρήγορα αυτή τη διάταξη για τα πλαστά τιμολόγια, όπως την απέσυρε και ο κ. Παπαδημητρίου, πιστεύω πως και τα άλλα κόμματα θα την έχουν δει αυτή τη διάταξη. Θεωρώ ότι σε όλη αυτή τη διαδικασία, πρέπει ν’ αποσυρθεί, γι' αυτό επιφυλασσόμαστε για το νομοσχέδιο.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Δριτσέλη Παναγιώτα, Μάρδας Δημήτριος, Κωνσταντινέας Πέτρος, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Γάκης Δημήτριος, Αυλωνίτου Ελένη, Ξυδάκης Νικόλαος, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Βούλτεψη Σοφία, Αραμπατζή Φωτεινή, Δήμας Χρίστος, Καραμανλής Αχ. Κωνσταντίνος, Κατσανιώτης Ανδρέας, Κατσαφάδος Κωνσταντίνος, Κόνσολας Εμμανουήλ, Μπακογιάννη Θεοδώρα (Ντόρα), Μπουκώρος Χρήστος, Μπούρας Αθανάσιος, Παναγιωτόπουλος Νικόλαος, Πλακιωτάκης Ιωάννης, Χαρακόπουλος Μάξιμος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Λαμπρούλης Γεώργιος, Βαρδαλής Αθανάσιος, Στεργίου Κώστας, Γεωργιάδης Μάριος, Κατσίκης Κωνσταντίνος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Πριν προχωρήσουμε στον κ. Παναγιώταρο, ανακοινώνω ότι κλήθηκε και η Ένωση Ελληνικών Τραπεζών για αύριο. Δηλαδή, στους 25 που διάβασα πριν, προστίθεται άλλος ένας φορέας. Συνεχίζουμε με τον κ. Παναγιώταρο, Ειδικό Αγορητή του Λαϊκού Συνδέσμου Χρυσή Αυγή για 15 λεπτά.

**ΗΛΙΑΣ ΠΑΝΑΓΙΩΤΑΡΟΣ (Ειδικός Αγορητής του Λαϊκού Συνδέσμου Χρυσή Αυγή):** Ευχαριστώ, κυρία Πρόεδρε. Ένα ακόμη νομοσχέδιο μ’ έναν πολύ ωραίο τίτλο, ελκυστικό, «Ελληνική Αναπτυξιακή Τράπεζα και Προσέλκυση Στρατηγικών Επενδύσεων και άλλες διατάξεις». Φυσικά, αυτό το «άλλες διατάξεις» πάντοτε εμπεριέχει διάφορες διατάξεις, οι οποίες από το «παράθυρο», από την «πόρτα» ή από το «φεγγίτη» «διορθώνουν» και «γλιτώνουν» κάποια κακώς κείμενα.

Το εισαγόμενο προς επεξεργασία και ψήφιση σχέδιο νόμου εκτείνεται σε τρία μέρη. Το πρώτο μέρος εκτείνεται στα άρθρα 1 έως 9, το δεύτερο μέρος είναι τα άρθρα 10 έως 29 και το τρίτο μέρος περιλαμβάνει τα άρθρα 30 έως και 46. Το προτεινόμενο σχέδιο νόμου περιλαμβάνει ρυθμίσεις, με τις οποίες στην πράξη μετονομάζεται και μετεξελίσσεται το Εθνικό Ταμείο Επιχειρηματικότητας και Ανάπτυξης σε Ελληνική Αναπτυξιακή Τράπεζα Α.Ε. και επανακαθορίζεται το καθεστώς λειτουργίας υπό τη νέα μορφή. Πριν προχωρήσουμε παρακάτω, θα θέλαμε να πούμε ότι εδώ ταιριάζει απόλυτα η παροιμία του ελληνικού λαού «άλλαξε ο Μανωλιός και έβαλε τα ρούχα του αλλιώς», διότι περί αυτού πρόκειται.

Γεννώνται, όμως, διάφορα ζητήματα από την εν λόγω νομοθετική πρωτοβουλία του Υπουργείου Οικονομίας και Ανάπτυξης στον τίτλο της όπως ορίζεται ως στόχευση η προσέλκυση στρατηγικών επενδύσεων και όταν λέμε επενδύσεις θα πρέπει να διασαφηνίσουμε τι εννοούμε. Διότι για εσάς και για τους προηγούμενους από εσάς, για όλους όσους ψήφισαν και εφάρμοσαν τα μνημόνια, επενδυτές είναι κάποιοι, οι οποίοι έρχονται από το εξωτερικό και αγοράζουν υφιστάμενες μονάδες, οι οποίες δουλεύουν, λειτουργούν και πολλές φορές κάτω από την αντικειμενική τους αξία από την τιμή στην οποία θα έπρεπε να πωληθούν. Επένδυση είναι όταν κάποιος παίρνει ένα χέρσο κομμάτι γης, χτίζει ένα εργοστάσιο, φέρνει μηχανήματα, προσλαμβάνει εργαζόμενους και αρχίζει και παράγει ένα προϊόν. Αυτό είναι επένδυση, όλα τα υπόλοιπα δεν είναι επένδυση. Όπως επίσης δεν είναι επένδυση αυτό το οποίο διαφήμιζε παλαιότερα ο κ. Σαμαράς, τώρα ο κ. Τσίπρας, όταν πηγαίνουν κατά δεκάδες οι Έλληνες επιχειρηματίες στο εξωτερικό, είτε στην Κίνα, είτε στην Κορέα, είτε εσχάτως όπως πήγε ο Πρωθυπουργός, κ. Τσίπρας στα Σκόπια, προκειμένου να κάνουν επενδύσεις αλλού. Επένδυση είναι εντός της Ελλάδας για να έρθουν θέσεις εργασίας και να έρθει και χρήμα.

Ένα ζήτημα αφορά την πραγματική ανάγκης σύστασης ενός νέου δημόσιου οργανισμού από τη στιγμή που υπάρχει ήδη υφιστάμενος και ο οποίος ενεργεί ακριβώς επί του ίδιου αντικειμένου. Πέραν της δυνατότητας για νέες προσλήψεις η επιβάρυνση του κρατικού προϋπολογισμού, όπως αναλύεται στην Έκθεση του Γενικού Λογιστηρίου του Κράτους ανέρχεται σε εκατοντάδες εκατομμύρια ευρώ ετησίως.

Όπως αναφέρεται χαρακτηριστικά, συντελείται η μετεξέλιξη των Α.Ε. σε μια νέα μορφή υπό την επωνυμία Ελληνική Αναπτυξιακή Τράπεζα Α.Ε. και με διακριτικό τίτλο Ελληνική Αναπτυξιακή Τράπεζα, η οποία όμως νέα μορφή δεν θα αφορά και δεν θα πραγματεύεται κάποιο διαφορετικό αντικείμενο. Κατά δε πρόσφατες δηλώσεις σε Μ.Μ.Ε., του Αντιπροέδρου της Κυβερνήσεως, του Υπουργού Οικονομίας και Ανάπτυξης κ. Ιωάννη Δραγασάκη, παρεμπιπτόντως καλορίζικος ο ασφαλτοστρωμένος δρόμος έξω από το εξοχικό του, ο μοναδικός στην περιοχή, σχετικά με την εν λόγω νομοθετική πρωτοβουλία, η μετεξέλιξη αυτή, διευκολύνεται και από το γεγονός ότι η Αναπτυξιακή Τράπεζα θα προκύψει μέσω του μετασχηματισμού του ΕΤΕΑΜ και έτσι θα υπάρχει εξ αρχής μια υποδομή για να την υπηρετήσει. Αφού λοιπόν υφίσταται η θεσμική αλλά και η λειτουργική υποδομή, ποιος ο λόγος για την εν λόγω πρωτοβουλία της Κυβέρνησης του ΣΥ.ΡΙΖ.Α., μαζί με αυτούς τους δανεικούς και δήθεν ανεξάρτητους βουλευτές. Μία απάντηση μπορεί να εντοπιστεί στις ίδιες ως άνω δηλώσεις του κ. Δραγασάκη. Όπως, λοιπόν, ανέφερε ένας από τους στόχους, οι οποίοι επιδιώκονται από τους κυβερνώντες λέει κατά λέξη «αφορά την περιφερειακή ανάπτυξη και πιο συγκεκριμένα της Βόρειας Ελλάδας και του χώρου των Βαλκανίων και της Νοτιοανατολικής Ευρώπης. Στόχος μας είναι η Αναπτυξιακή Τράπεζα να παίξει εξ αρχής, ενεργό ρόλο στην ανάπτυξη της Βόρειας Ελλάδας και στην προώθηση της διασυνοριακής συνεργασίας. Ένα παράρτημά μας της Αναπτυξιακής Τράπεζας θα δημιουργηθεί στη Θεσσαλονίκη». Τι υποκρύπτεται εδώ; Μήπως η ανθελληνική κυβέρνηση ΣΥ.ΡΙΖ.Α. σκοπεύει και στην οικονομική ενίσχυση του κρατιδίου μορφώματος των Σκοπίων μέσω της Αναπτυξιακής Τράπεζας εκπληρώνοντας δεσμεύσεις, τις οποίες ανέλαβε στο πλαίσιο της μυστικής διπλωματίας στην οποία εμπεδώθη με τους Αμερικανούς Ευρωπαίους και τους Σλάβους Σκοπιανούς; Διότι μέχρι πρότινος η οικονομική διείσδυση των ελληνικών επιχειρήσεων στα Βαλκάνια και ιδιαίτερα στα Σκόπια ήταν τεράστια, ασχέτως της εκκρεμότητας που υπήρχε με το όνομα. Είναι προφανές ότι κάτι τέτοιο αποτελεί την κρυφή επιδίωξη του προτεινόμενου σχεδίου νόμου. Αυτό το σκοπό εν πολλοίς, εξυπηρέτησε και η πρόσφατη επίσκεψη του Πρωθυπουργού στα Σκόπια με την κουστωδία επιχειρηματιών τύπου Κόκκαλη, Κοντομηνά και Μυτιληναίου, οι οποίοι επαναλαμβάνουμε ήδη δραστηριοποιούνται στη γείτονα χώρα. Συνεπώς σύμφωνα με τα ανωτέρω, ευθύς εξ αρχής, αποκαλύπτεται μια ύπουλη και άκρως ύποπτη διάσταση του προτεινόμενου σχεδίου νόμου, επιτάσσοντας εκ των προτέρων και γι’ αυτό και μόνο το λόγο την καταψήφισή του.

 Προβληματισμό δημιουργεί η αναφορά στο σχέδιο νόμου άρθρο 1 σε κοινωνική και αλληλέγγυα οικονομία και στην προώθηση αυτών. Οι έννοιες αυτές αφορούν στον ελληνικό λαό ή μήπως στις διάφορες ευπαθείς ομάδες αλλά και στους λαθρομετανάστες και στην επιχείρηση νομιμοποίησης και μονιμοποίησης αυτών στην πατρίδα μας. Σε γενικότερο επίπεδο συζήτησης επί των προτεινομένων μπορεί να ειπωθεί με βεβαιότητα πως πρόκειται για μια ακόμα ενέργεια του ΣΥ.ΡΙΖ.Α. με προεκλογικής χροιάς στόχευση σε θεωρητικό επίπεδο γιατί σε πρακτικό δεν πρόκειται να κάνετε τίποτα απολύτως, κάτι το οποίο προκύπτει και μόνο από τη χρονική συγκυρία εισαγωγής του σχεδίου νόμου προς ψήφιση. Όπως αναφέρεται από τον Απρίλιο του 2015 το εξετάζουν το ζήτημα. Εν τούτοις, έπρεπε να παρέλθουν 4 έτη για να πάρει το δρόμο της όποιας υλοποίησης. Ο λογικός συνειρμός παραπέμπει σε Μαυρογιαλούρους δημάρχους, οι οποίοι τους τελευταίους μήνες πριν τις εκλογές σκάβουν δρόμους, πλατείες, πάρκα, ξηλώνουν τα πάντα για να ρίξουν στάχτη στα μάτια των δημοτών, ότι κάτι κάνουν ενώ δεν κάνουν τίποτα απολύτως. Ξαναβάζουν με νέα υλικά ή με μεταχειρισμένα υλικά ή με παρόμοια υλικά τα ίδια έργα υποδομών.

Ζήτημα γεννάται αναφορικά με το πλαίσιο εντός του οποίου θα λειτουργήσει, εάν συμβεί κάτι τέτοιο, η αναπτυξιακή τράπεζα σε συνάρτηση με τις επιδιώξεις της. Οι επικαλούμενες από τον ΣΥ.ΡΙΖ.Α. επιδιώξεις του εγχειρήματος, οι οποίες αφορούν γενικόλογα στην οικονομική ανάπτυξη με όρους βιωσιμότητας και δικαιοσύνης, όπως λέτε ή «στην προσφορά στοχευμένων χρηματοδοτήσεων και χρηματοπιστωτικών υπηρεσιών, μέσω συγκεκριμένων προγραμμάτων και εργαλείων, για τη στήριξη επενδυτικών σχεδίων μικρών και μεσαίων επιχειρήσεων ή στην ανάπτυξη διεθνών συνεργασιών για τη μεταφορά πόρων και δεξιοτήτων, βρίσκονται σε άμεση συνάρτηση με το λειτουργικό και θεσμικό πλαίσιο».

Όπως και πάλι ο αρμόδιος Υπουργός αναλύει «τρεις περιοχές ζητημάτων φαίνεται πως μπορούν να κάνουν τη διαφορά: η σαφήνεια των στόχων, η ποιότητα της διακυβέρνησης και τα κριτήρια αποτελεσματικότητας και αποδοτικότητας». Από πού να το πιάσεις τώρα αυτό. Ας αρχίσουμε από τη «σαφήνεια των στόχων», όπως το λέτε. Ήδη η ανωτέρω εκτέθηκε ύποπτη κεκαλυμμένη στόχευση, αναφορικά με τα Σκόπια. Αν πάμε, δε, στην περιοχή του κειμένου που λέτε «ποιότητα της διακυβέρνησης» και πάλι ο Υπουργός δίνει μόνος του την πλήρη διάσταση. Αναφέρει, λοιπόν, προκαλώντας τον γέλωτα, ότι «σε ότι αφορά την ποιότητα διακυβέρνησης, αυτό σημαίνει να θωρακίσουμε εξαρχής την αναπτυξιακή από πελατειακές λογικές και αυθαίρετες παρεμβάσεις και επιρροές κυβερνητικών, επιχειρηματικών ή συντεχνιακών συμφερόντων, διασφαλίζοντας τη διαφάνεια και ισχυρές διαδικασίες λογοδοσίας».Στο σπίτι του κρεμασμένου δεν μιλάνε για σχοινί, όπως λέει και ο θυμόσοφος ελληνικός λαός. Το βλέπουμε με τις πρακτικές σας των τελευταίων ετών, όπου προσπαθείτε, προσπαθήσετε και συνεχίζετε να δημιουργείτε σχέσεις και συνεργασίες με τους περίφημους διαπλεκομένους ή τμήμα αυτών, επιχειρηματίες, αυτούς που καθυβρίζατε μέχρι πρότινος αλλά τώρα κάποιους απ' αυτούς τους βάζετε και στο ευροψηφοδέλτιό σας.

Στη, δε, τρίτη περιοχή ζητημάτων, ο κ. Δραγασάκης, αναφέρει πως «σε ό,τι αφορά τα κριτήρια αποδοτικότητας, η αναπτυξιακή τράπεζα δε θα λειτουργεί με κριτήριο τη μεγιστοποίηση του κέρδους, αλλά με ευρύτερα κοινωνικά και αναπτυξιακά κριτήρια που μεγιστοποιούν τη δημιουργημένη αξία στο κοινωνικό σύνολο». Όποιος σοβαρός επενδυτής διαβάσει αυτό από μόνο του, δεν πρόκειται καν να ασχοληθεί με τα τεκταινόμενα και τα δρώμενα στην Ελλάδα, εκτός αν είναι μια μιλημένη δουλειά για να έχει έτοιμο το πακέτο και τα κέρδη, οπότε δεν τον ενδιαφέρει η οποιαδήποτε επιχειρηματικότητα. Σε άμεση συνάρτηση με αυτή την τρίτη περιοχή εμφανίζεται και μια τέταρτη, στην οποία αναφέρεται ο κ. Δραγασάκης, κατά την οποία αυτός αποδίδει ακόμη μεγαλύτερη σημασία στο ανθρώπινο δυναμικό, καθώς η μία διάσταση με ικανότητες, η γνώση, οι δεξιότητες, οι οποίες, όπως λέει, πρέπει να είναι υψηλού επιπέδου με βάση τα διεθνή πρότυπα και η δεύτερη διάσταση είναι αυτή που έχει να κάνει με την ακεραιότητα, το ήθος και είναι αίσθηση του καθήκοντος απέναντι της κοινωνίας και του δημόσιου συμφέροντος, όπως, για παράδειγμα, με την Χόκτιφ, η οποία «μασούλησε» κοντά 400 εκατομμύρια από Φ.Π.Α., δημοτικά τέλη και φόρους, το ελληνικό δημόσιο έχασε τη δικαστική διαμάχη και παρόλα αυτά, εσείς αντί να τους απαγορεύσετε, να τους βγάλετε εκτός από οποιαδήποτε επιχειρηματική δραστηριότητα εντός πατρίδας μας, τους βλέπουμε ότι συνεχίζουν ακάθεκτοι και μαζί με τις εγχώριες κατασκευαστικές, αυτή τη στιγμή, να είναι σε όλα τα πρότζεκτ των αυτοκινητοδρόμων και όχι μόνο.

Αυτές οι δύο περιοχές ζητημάτων αποτυπώνονται σε αρκετές από τις προτεινόμενες διατάξεις. Μια απ' αυτές εντοπίζεται στο άρθρο 12, όπου παρέχονται φορολογικά κίνητρα στις στρατηγικές, όπως τις ονομάζουν, επενδύσεις, όπως για παράδειγμα απαλλαγή από φόρο εισοδήματος ή απόσβεση παγίων δαπανών και γενικότερα στο κεφάλαιο β΄ του μέρους Α΄ και στα άρθρα 11 έως 14. Εδώ, βέβαια, βλέπουμε για πολλοστή φορά, ενώ όλοι γνωρίζουν και εσείς το ψελλίζετε καμιά φορά, οι πραγματικοί στυλοβάτες μιας υγιούς οικονομίας, οι μικρομεσαίοι, να είναι στην απ’ έξω, όπως έγινε με τον εμπορευματικό σταθμό στο Θριάσιο, όπου ψηφίσατε εν λευκώ να μπορούν οι επενδυτές εντός του εμπορευματικού σταθμού να παρακάμπτουν όλα τα κωλύματα, γραφειοκρατικά και άλλα, αλλά όσοι βρίσκονται εκτός των τειχών να παραμένουν υπό το καθεστώς που ισχύει μέχρι τώρα.

Αν αυτό εσείς νομίζετε ότι είναι επιχειρηματικότητα, ελεύθερος ανταγωνισμός και ισονομία μεταξύ των μικρών και των μιλημένων, κάνετε πολύ μεγάλο λάθος.

Στο άρθρο 19, σχετικά με τα κριτήρια που χαρακτηρίζουν μια επένδυση ως στρατηγική και κατά συνέπεια υπαγόμενη σε ευεργετικές διατάξεις του προτεινόμενου σχεδίου νόμου. Αναφέρεται, λοιπόν, πως «ένα τέτοιο κριτήριο αποτελεί η απασχόληση εξειδικευμένου ανθρώπινου δυναμικού και ευπαθών ομάδων του πληθυσμού». Ποιες είναι αυτές οι ευπαθείς ομάδες, μήπως οι συμπαθείς μελλοντικοί ψηφοφόροι του ΣΥ.ΡΙΖ.Α., που προσπαθείτε με διάφορους τρόπους, ήδη έχετε ξεκινήσει να τους ελληνοποιείτε, να τους μονιμοποιήσετε και να τους δώσετε και δικαίωμα ψήφου; Η εξειδίκευση των εν λόγω κριτηρίων, η πρόβλεψη των ποιοτικών δεικτών, η βαρύτητα αυτών κατά την αξιολόγηση και γενικότερα το σύνολο του πλαισίου της αξιολόγησης, ανατίθεται στον αρμόδιο Υπουργό. Σε αυτό το σημείο είναι προφανές πως οι συνήθεις ευπαθείς κοινωνικές ομάδες, οι οποίες σε καμία περίπτωση δεν διέπονται από ακεραιότητα, από ήθος και την αίσθηση του καθήκοντος έναντι της κοινωνίας και του δημόσιου συμφέροντος, θα αδράξουν την ευκαιρία και θα απομυζήσουν για άλλη μια φορά παροχές, βοηθήματα και προνόμια από την πολιτεία.

Πέραν των ανωτέρω, όμως, ενδεικτική της παθογένειας, η οποία διέπει το προτεινόμενο σχέδιο νόμου, οι οποίες βεβαίως πηγάζουν από τη στόχευση του, η οποία σε καμία περίπτωση δεν είναι εθνοκεντρική, μοναδική περίπτωση, κατά την οποία ένα τέτοιο εργαλείο θα αποκτούσε σημασία στην οικονομική ανάπτυξη ενός κράτους και δη στην Ελλάδα, αλλά αντιθέτως οικονομικά διεθνιστική, σχεδόν νεοφιλελεύθερη, είναι η διάταξη του άρθρου 5, όπου προβλέπεται πως εξαιρούνται τόσο η εταιρεία όσο και οι θυγατρικές της από την υποχρέωση μεταφοράς των ταμειακών της διαθεσίμων στο Κοινό Κεφάλαιο, υπό τη διαχείριση της Τράπεζας της Ελλάδος. Αυτό το οποίο επιβάλλετε, δήμους, περιφέρειες και όλους τους οργανισμούς του ευρύτερου δημόσιου τομέα να το κάνουν, δεν το κάνετε για τους «επενδυτές» εντός πολλών εισαγωγικών. Τα χρήματα του ελληνικού έθνους υπό τη μορφή διαθεσίμων σε κάθε είδους νομικά πρόσωπα αποψιλώνονται προς χάρη των διεθνών τοκογλύφων, όπως προανέφερα. Η βασιλικότερη του βασιλέως κομμουνιστική κυβέρνηση σας, όμως, εξαιρεί από αυτή τη διαδικασία τους πλουτοκράτες, όπως λέτε στο κοινό σας, όταν πάτε να κάνετε προεκλογικές ή άλλες ομιλίες, τα κεφάλαια τα οποία προέρχονται από το διεθνή καπιταλισμό και την πλουτοκρατία. Αυτά τα εξαιρείτε. Η υποκρισία των μπολσεβίκων μαϊμού ή μη, δεν θα μπορούσε να καταστεί σαφέστερη και προφανέστερη.

Στο δε μέρος Γ΄ και στα άρθρα 30 έως 46 περιέχονται διάφορες διατάξεις, οι οποίες αφορούν στο νομοθετικό πλαίσιο των υγρών καυσίμων και ειδικότερα στην υποχρέωση εγκατάστασης συστημάτων εισροών-εκροών -το ακούμε συνέχεια αυτό, χρόνια τώρα, άρθρο 30-31- και στο καθεστώς των αδειών τεχνικών επαγγελματικών δραστηριοτήτων, άρθρο 32.

Το άρθρο 33 στις 8 παραγράφους του περιέχει ρυθμίσεις που αφορούν στο καθεστώς συνάψεως δημόσιων συμβάσεων προμηθειών και παροχής γενικών υπηρεσιών και προβληματίζει, καθώς μεταξύ άλλων εισάγει ρύθμιση σχετικά με τα κριτήρια στα οποία καθορίζουν τη βαθμολογία αξιολόγησης στις σχετικές διαδικασίες. Βάλτε και το γεγονός ότι με όσα έχετε ψηφίσει θα μπορούν και οι offshore να κάνουν νταλαβέρια με το δημόσιο. Είστε μία χαρά.

Ακόμα εισάγονται ρυθμίσεις για την ευπαθή κοινωνική ομάδα των Ρομά, για τους αποσπασμένους και μετακινηθέντες δημοσίους υπαλλήλους, προφανώς ως προεκλογική εξυπηρέτηση προς αυτούς, άρθρο 34.

Αρκετές ρυθμίσεις σχετικά με τη μονάδα οργάνωσης και διαχείρισης αναπτυξιακών προγραμμάτων, άρθρο 34, 35, 36, καθώς και ρυθμίσεις αρμοδιότητας του Υπουργείου Περιβάλλοντος και Ενέργειας, σχετικά με την ενεργειακή αναβάθμιση κτιρίων, άρθρο 37.

Εδώ θα ήθελα να σχολιάσω για την ευπαθή κοινωνική ομάδα των Ρομά. Αν ρωτήσετε τους Έλληνες Ρομά, όπως τους λέτε εσείς, γιατί οι ίδιοι δεν θέλουν αυτοαποκαλούνται Ρομά, αλλιώς θέλουν να αυτοαποκαλούνται, σας λένε συνεχώς, αλλά τους έχετε γραμμένους στα παλαιότερα των υποδημάτων σας, θα σας πουν ότι οι κατοικούντες εν Ελλάδι Ρομά, όπως τους λέτε εσείς -τσιγγάνοι θέλουν να λέγονται αυτοί- δεν υπερβαίνουν τις 200.000 και δεν έχουν καμία σχέση με τους 600 περίπου χιλιάδες, τους οποίους υπολογίζετε εσείς, γιατί σε αυτούς συμπεριλαμβάνετε αυτούς που έχουν έρθει από Αλβανία, Ρουμανία, Βουλγαρία και αλλού, οι οποίοι έχουνε έρθει, εκμεταλλεύονται τη νομοθεσία της Ευρωπαϊκής Ένωσης και απομυζούν τα πάσης φύσεως επιδόματα και εις βάρος των Ελλήνων τσιγγάνων. Για να ξέρετε τι γίνεται και άμα θέλετε ρωτήστε τους ίδιους και τους εκπροσώπους τους, που σας τα λένε, αλλά τους γράφετε στα παλαιότερα των υποδημάτων σας.

Με τα άρθρα 38 και 39 εισάγονται ρυθμίσεις, προστίθενται και αντικαθίστανται διατάξεις στο ν. 4399/2006 «Θεσμικό πλαίσιο για τη σύσταση καθεστώτων ενισχύσεων ιδιωτικών επενδύσεων για την περιφερειακή οικονομική ανάπτυξη της χώρας – σύσταση Αναπτυξιακού Συμβουλίου και άλλες διατάξεις». Το άρθρο 40 δημιουργεί υποψίες, καθώς εισάγει ρυθμίσεις σχετικά με τις οικονομικές ενισχύσεις επιχειρήσεων και ειδικότερα τις περιπτώσεις παραβιάσεων της διαδικασίας και των κυρώσεων τις οποίες υφίστανται οι παραβάτες. Ενδεχομένως να πρόκειται για φωτογραφική διάταξη νόμου, με την οποία επιχειρείται η τακτοποίηση επιχειρηματιών φίλα προσκείμενων στην κυβέρνηση ΣΥ.ΡΙΖ.Α..

Από τις υπόλοιπες διατάξεις ενδιαφέρον εμφανίζει το άρθρο 44 με το οποίο η Κυβέρνηση ΣΥ.ΡΙΖ.Α. διαθέτει το ποσό των 10 εκατομμυρίων ευρώ για την απόκτηση από την Τράπεζα Εμπορίου και Ανάπτυξης του Ευξείνου Πόντου ιδιόκτητου ακινήτου για τη μόνιμη στέγαση της στην περιοχή της Περιφερειακής Ενότητας Θεσσαλονίκης.

Σαφώς και τασσόμεθα κατά επί της αρχής του σχεδίου νομού, κυρίως, διότι όπως αναφέραμε, οι κατωτέρω στοχεύσεις του είναι εξόχως προβληματικές, καθώς στην ουσία επιχειρείται να εξυπηρετηθούν και να ικανοποιηθούν αλλότριες οικονομικές επιδιώξεις, ενδεχομένως λόγω ανάληψης δεσμεύσεων στο πλαίσιο άσκησης μυστικής διπλωματίας, η οποία έλαβε χώρα στο θέμα των Σκοπίων.

Κλείνοντας, θα θέλαμε να επαναλάβουμε την πάγια θέση της Χρυσής Αυγής, πάγια θέση οποιουδήποτε θέλει να λέει ότι θέλει να δει υγιή επιχειρηματικότητα. Με ένα φορολογικό, επενδυτικό, ασφαλιστικό περιβάλλον στην πατρίδα μας, που είναι πιο εχθρικό από οπουδήποτε αλλού σε ολόκληρη την Ευρώπη, επενδυτές δεν πρόκειται να έρθουν. Από μία γραφειοκρατία όπου μπορεί κάποιος υπάλληλος σε μία πολεοδομία, σε ένα δασαρχείο σε μία αρχαιολογική υπηρεσία μη βάζοντας την υπογραφή του ή βάζοντας την υπογραφή του, να σταματάει επενδύσεις, όπως τις λέτε εσείς με τον ένα νόμο που ψηφίσατε αυτές τις επενδύσεις και με άλλο νόμο ή με αυτούς τους υπαλλήλους σταματάτε αυτές τις επενδύσεις, δεν πρόκειται να έρθει κανένας. Τελευταίο παράδειγμα είναι αυτό που συμβαίνει με την Cosco στο λιμάνι του Πειραιά. Εμείς από την αρχή ήμασταν και είμαστε αντίθετοι με όλα όσα συμβαίνουν με την Cosco στο λιμάνι του Πειραιά.

Εσείς ψηφίσατε εσχάτως ως Κυβέρνηση, να δοθούν τα πάντα στους Κινέζους και τώρα, αφού βάλατε τις πρώτες υπογραφές σας και τις δεσμεύσεις σας, όπως είχατε πει, με διάφορους τρόπους κηρύσσετε αρχαιολογικό χώρο το λιμάνι, αρχαιολογικό χώρο το ένα και το άλλο. Εσείς με τις πρακτικές σας, καθίσταστε αναξιόπιστοι σε όποιον θέλει να έρθει, ακόμη και στους «μιλημένους», όπως είναι η Cosco, όπως είναι οι «επενδυτές» που πήραν έναντι πινακίου φακής το «Ελληνικό», αλλά δεν μπορούν να κάνουν τίποτα λόγω ενός εκ των παραρτημάτων σας, όπως συμβαίνει με όλα τα μεγάλα επενδυτικά σχήματα, όπως με τον εμίρη του Κατάρ, που επί συγκυβερνήσεως Ν.Δ.- ΠΑ.ΣΟ.Κ. του εδόθησαν τα πάντα απλόχερα και μετά δεν μπόρεσε να βάλει ούτε ένα τούβλο. Σε ό,τι αγόρασε και πήγε να κάνει μια επένδυση, δεν μπορούσε να κάνει τίποτα και είπε «τα παρατάω» και σηκώθηκε και έφυγε. Αυτή είναι η φιλοσοφία σας. Όπως, επίσης, φιλοσοφία σας είναι, στους κολλητούς σας, αυτούς που έχουν ΜΜΕ, που σας έβγαζαν και σας βγάζουν- βλέπε Κοντομηνάς- κάνατε τα στραβά μάτια και το πρόστιμο των 90 και πλέον εκατομμυρίων ευρώ παρεγράφηκε από την Εφορία, από το ΣΔΟΕ και από τις άλλες Υπηρεσίες, την ίδια ώρα που κυνηγάτε ανηλεώς τις γιαγιούλες που πουλάνε χόρτα- ναι χωρίς άδεια και τι τρέχει;- ή την άλλη την ηλικιωμένη που έπλεκε χειροποίητα μάλλινα σοσονάκια και τα πούλαγε για να βγάλει ένα μεροκάματο. Αυτοί είσαστε. Έχετε τον διαπλεκόμενο τον κ. Κόκκαλη, τον οποίο μέχρι χθες τον καθυβρίζατε και μόλις έγινε το deal και τον βάλατε στο ευρωψηφοδέλτιο, τον διαφημίζετε και τον περνάτε ως τον μεγάλο κοινωνικό αγωνιστή, έχετε τον σύντροφο Καλογρίτσα, όπου πήγατε να δώσετε όλες τις δουλειές με εγγυήσεις «της πλάκας», που δεν ήταν καν δικές του και χρωστάει ακόμη ημερομίσθια και μεροκάματα σε όσους εργαζόταν στον «Τοξότη» την εταιρεία του και παρόλα αυτά, συνεχίζετε και του δίνετε δουλίτσες, έχετε την «Hochtief» και έχετε όλους τους αρχιδιαπλεκόμενους, τους οποίους κάποτε καθυβρίζατε και τώρα τους έχετε μαζί σας σε συνέδρια και αλλού.

Όσο, για το εάν θέλετε να φέρετε επενδύσεις κύριε Υπουργέ, ξέρετε τι είναι επένδυση; Να «τσιμπάγατε» την Tesla- που είχαν γίνει και ενέργειες να έρθει εδώ και να ανοίξει εργοστάσιο και να ανοίξει κέντρο σχεδιασμού και όχι να πάει αλλού- να «τσιμπήσετε» την Skoda, που έψαχνε κάπου στα Βαλκάνια να φτιάξει μια Μονάδα για να παράγει τα αυτοκίνητά της και έχουμε και έτοιμες υποδομές, «στοίχημα» θα ήταν να πάρετε το κλειστό κτίριο της ΒΙΑΜΑΞ, που κάποτε έκανε θαύματα και να έχετε σαν στόχο, αυτό το κτίριο να ξαναγίνει αυτοκινητοβιομηχανία. Αυτό είναι επένδυση και όχι αυτά τα οποία λέτε.

Επίσης, τα «δύο μέτρα και δύο σταθμά» που προ είπαμε, όπως επίσης να ξέρετε ότι έχετε κάνει επιπλέον αυτό το απίστευτο, όλα τα προγράμματα να περνάνε μέσω τραπεζών. Η συντριπτική πλειοψηφία των Ελλήνων μικρομεσαίων πολιτών είναι «κόκκινοι», σύμφωνα με τα δικά σας δεδομένα και δεν μπορούν να κάνουν δουλειές, ενώ όλοι αυτοί οι επενδυτές, οι ανώνυμες εταιρείες που έρχονται από το εξωτερικό- που είναι «κόκκινες», αλλά αλλάζουν εταιρείες, αλλάζουν σχήματα- μπορούν να ξανάρχονται και να ξανάρχονται. Δεν έχουν ούτε capital control, δεν έχουν τίποτα απολύτως.

Αυτά όλα θα διώξουν τους υγιείς επενδυτές. Όσο για τα όσα λέτε, ότι θέλετε να κρατήσετε το επιστημονικό προσωπικό στην Ελλάδα, το Brain-drain είχε αυξηθεί τον τελευταίο χρόνο, σε σχέση με το ότι ήταν πριν. Δεν ακούνε ούτε για «εξόδους από τα μνημόνια», ούτε τίποτα απολύτως. Η κατάσταση είναι δραματική και εσείς- στην καλύτερη των περιπτώσεων-στρουθοκαμηλίζετε.

Ευχαριστώ πάρα πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ, κυρία Πρόεδρε. Τόσο με το παρόν νομοσχέδιο, αλλά βλέποντας και το προηγούμενο διάστημα μια σειρά παρεμβάσεων από την Κυβέρνηση και από τα κυβερνητικά επιτελεία, από τους Υπουργούς, όπου περιεχόμενό τους ήταν η ενασχόληση για την εξειδίκευση της ονομαζόμενης «εθνικής αναπτυξιακής στρατηγικής» και βεβαίως σε περιφερειακό επίπεδο, θεωρούμε πως οι εργαζόμενοι, αλλά και τα λαϊκά στρώματα, μπορούν σήμερα από την πείρα τους, να κρίνουν για λογαριασμό «ποιου» και σε βάρος «ποιων» προωθείται αυτός ο αναπτυξιακός σχεδιασμός, που υπηρετεί τόσο η Κυβέρνηση, όσο και τα υπόλοιπα αστικά κόμματα, καθώς και εάν έχουν να προσδοκούν κάτι θετικό. Συνεπώς το κεντρικό ερώτημα, το θέμα που τίθεται αβίαστα, είναι: Ανάπτυξη από ποιον και για ποιον; Οργάνωση της οικονομίας με κριτήριο το κέρδος των επιχειρηματικών ομίλων ή την κάλυψη των λαϊκών αναγκών; Και αυτό που επιβεβαιώνεται είναι πως η συνταγή ανάπτυξης που υπόσχεται η Κυβέρνηση, αλλά και τα άλλα αστικά κόμματα, όπως και οι εκπρόσωποι της τοπικής και περιφερειακής διοίκησης, έχει ως βασικό συστατικό την ενίσχυση, με κάθε τρόπο, της κερδοφορίας των επιχειρηματικών ομίλων και ταυτόχρονα το τσάκισμα των εργαζομένων, των αυτοαπασχολούμενων, των λαϊκών στρωμάτων, των αγροτών -κατ’ επέκταση- και των κτηνοτρόφων. Εξάλλου, μια ματιά στους κεντρικούς αναπτυξιακούς στόχους, όπως ενδεικτικά αναφέρονται και στο νομοσχέδιο, αλλά και στους βασικούς άξονες παρέμβασης, αποκαλύπτει πως γύρω από αυτούς χτίζεται μεθοδικά όλο το πλαίσιο των απαιτήσεων του κεφαλαίου για την στήριξη της καπιταλιστικής ανάπτυξης και, βεβαίως, τη βελτίωση της ανταγωνιστικότητάς τους.

Και, ως τέτοιοι στρατηγικοί κεντρικοί στόχοι προβάλλονται η προσέλκυση καινοτόμων επενδύσεων και η βελτίωση του επιχειρηματικού περιβάλλοντος, όπου, πίσω από αυτόν τον κεντρικό στόχο του κεφαλαίου, κρύβεται η ένταση της αντεργατικής επίθεσης, σε όλη την κλίμακα, αφού αυτή αποτελεί και τον κράχτη για την προσέλκυση επενδύσεων. Δηλαδή, την παγίωση και επέκταση της σημερινής εργασιακής ζούγκλας, την παραπέρα ενίσχυση της ευελιξίας, την επίθεση στην συνδικαλιστική δράση και σε όλα τα δικαιώματα των εργαζομένων, που χαλάνε το επιχειρηματικό περιβάλλον. Η ενίσχυση της εξωστρέφειας, δηλαδή ο ακόμα μεγαλύτερος προσανατολισμός των καπιταλιστικών επιχειρήσεων στην διεθνή αγορά, η ένταση της εκμετάλλευσης και βεβαίως, η εμπλοκή της χώρας σε επικίνδυνα ιμπεριαλιστικά σχέδια για την ενίσχυση της θέσης τους στον διεθνή ανταγωνισμό, ο εκσυγχρονισμός του παραγωγικού δυναμικού και η αναβάθμιση του ανθρώπινου κεφαλαίου, όπως λέγεται και η προσαρμογή των δεξιοτήτων στις σύγχρονες απαιτήσεις.

Τα ανωτέρω, μεταφράζονται μεταξύ άλλων, όχι μόνο σε ακόμα μεγαλύτερη προσαρμογή της εκπαίδευσης, της κατάρτισης και της έρευνας, στις διαρκώς μεταβαλλόμενες προτεραιότητες των μονοπωλίων, αλλά στην πλήρη καθυπόταξη σε αυτές, σε ακόμα μεγαλύτερη αντιδιαστολή με τις κοινωνικές ανάγκες και με αντίστοιχη ενίσχυση της δουλειάς λάστιχο.

Οι δε υπόλοιποι κεντρικοί αναπτυξιακοί στόχοι αποτελούν το περιτύλιγμα της προσπάθειας να εμφανιστούν οι στρατηγικοί στόχοι του κεφαλαίου, ως το κοινό καλό, ως μια πολιτική που παράγει εξίσου θετικά αποτελέσματα για τους καπιταλιστές και για τους εργάτες, για εκμεταλλευτές και θύματα της εκμετάλλευσης. Ως εκ τούτου, αποτελεί υποκρισία να γίνεται λόγος για μείωση της ανεργίας και αύξηση της ποιοτικής απασχόλησης, μείωση της φτώχειας και των ανισοτήτων, όταν η στρατηγική του κεφαλαίου φέρνει απογείωση της υποαπασχόλησης και της ευελιξίας, μεγέθυνση της ακραίας φτώχειας και διεύρυνση της ανισότητας ή των ανισοτήτων.

Επίσης, μέσα και από τους βασικούς άξονες παρέμβασης, διατυπώνονται και οι επιδιώξεις του κεφαλαίου, όπου μεταξύ άλλων ξεχωρίζουν οι απαιτήσεις για τον εκσυγχρονισμό της δημόσιας διοίκησης, δηλαδή, την ακόμα μεγαλύτερη προσαρμογή του αστικού κράτους στις σύγχρονες ανάγκες των «υγειών» επιχειρηματικών ομίλων, που επικρατούν στον ανταγωνισμό, την ίδια ώρα που τσεκουρώνονται διαρκώς τα όποια κρατικά κονδύλια για την κάλυψη των λαϊκών αναγκών.

Δεύτερον, βελτίωση της φορολογικής διοίκησης και διαμόρφωση σταθερού και απλού φορολογικού συστήματος, όπου τι βαφτίζονται; Οι νέες φοροαπαλλαγές και οι ελαφρύνσεις στο κεφάλαιο, γεγονός για το οποίο ομονοούν όλα τα κόμματα, τα άλλα αστικά κόμματα, ενώ, την ίδια στιγμή εντείνεται και βαθαίνει η αντιλαϊκή φοροληστεία, ενώ παράλληλα, κομβική πλευρά στον άξονα του αναπτυξιακού ρόλου του χρηματοπιστωτικού συστήματος, με αξιοποίηση ευρωπαϊκών και δημοσίων πηγών χρηματοδότησης, ώστε να διασφαλιστεί η ρευστότητα στην αγορά και να στηριχτεί η επιχειρηματικότητα και η ανάπτυξη των επιχειρηματιών.

Προς αυτή την κατεύθυνση και αυτό το ρόλο καλείται να διαδραματίσει και μέσω του νομοσχεδίου που συζητούμε για αναπτυξιακή τράπεζα, ως εργαλείο προς όφελος, ξεκάθαρα, των επιχειρηματικών συμφερόντων του κεφαλαίου και όχι του λαού. Έτσι για παράδειγμα, οι όποιες χρηματοδοτήσεις μέσω, είτε του ΕΣΠΑ, είτε για παράδειγμα του προγράμματος δημοσίων επενδύσεων εστιάζονται στις ανάγκες εξυπηρέτησης αυτής της κατεύθυνσης. Της κερδοφορίας του κεφαλαίου στις επενδυτικές του προτεραιότητες, προκειμένου να κερδοφορήσει. Ενώ, ζητήματα που χρήζουν άμεσης ή άμεσων παρεμβάσεων που έχουν να κάνουν με την ικανοποίηση των λαϊκών αναγκών, δείτε αντισεισμική θωράκιση, αντιπλημμυρική προστασία, αντιπυρική προστασία και άλλα παραπέμπονται στις καλένδες.

Όπως επίσης, οι προβλέψεις που αναφέρονται και μέσα στο νομοσχέδιο, σε ό,τι αφορά την δημιουργία της τράπεζας, των εργασιακών σχέσεων. Ελαστικές μορφές, αναθέσεις, μετακινήσεις και πάει λέγοντας. Εντείνοντας δηλαδή την εργασιακή ζούγκλα.

Όπως επίσης και μια σειρά, που εδώ φαίνεται ξεκάθαρα και δείχνει όλα αυτά τα οποία μέχρι τώρα τουλάχιστον είπαμε, στην κατεύθυνση δηλαδή προσέλκυσης επενδύσεων, αυτό που βαφτίζετε στρατηγικού χαρακτήρα, τα δίνετε όλα: Ειδικό χωροταξικό σχεδιασμό, σταθερό φορολογικό καθεστώς, κλιμακούμενα φορολογικά κίνητρα, επιδότηση μισθολογικού κόστους, ευνοϊκή φορολογία των επιχειρήσεων, μέχρι ακόμη ακόμη και οι όποιες διαφορές υπάρχουν, μπορεί να υπάρξουν και θα προκύπτουν μέσω της δραστηριότητας που θα αναπτύξει η Τράπεζα, δε θα επιλύονται στα ελληνικά δικαστήρια, αλλά με διάφορους άλλους τρόπους και προς αυτή την κατεύθυνση κινούνται τα τέσσερα ήδη κινήτρων που δίνετε, χωροταξικό, φορολογικό, μείωση του μισθολογικού κόστους, ειδική φορολογική μεταχείριση των στελεχών. Έτσι, λοιπόν, την ίδια ώρα που τα δίνετε όλα αυτά στην κατεύθυνση εξυπηρέτησης των αναγκών των επιχειρηματικών ομίλων του κεφαλαίου, τσακίζετε τους εργαζόμενους, τους γονατίζετε κυριολεκτικά, με όλα αυτά τα μέτρα τριών μνημονίων και βάλε που έχουν παρθεί τα τελευταία χρόνια και εφαρμόζονται και, βεβαίως, δείχνουν το χαρακτήρα της βαθύτατα ταξικής πολιτικής υπέρ του κεφαλαίου και κατά των εργαζομένων, κατά της πλειοψηφίας του λαού μας.

Ακριβώς γι’ αυτού του τύπου την ανάπτυξη, την οποία περιγράφετε και μέσα από το νομοσχέδιο, αλλά και στηρίζει στο σύνολο και η παρούσα κυβέρνηση, όπως και οι προηγούμενες, της ενίσχυσης, δηλαδή, των μεγάλων επιχειρηματικών ομίλων, μίλησαν το προηγούμενο διάστημα, περιδιαβαίνοντας τη χώρα, και ο Πρωθυπουργός αλλά και τα υπουργικά επιτελεία. Διανομή, δηλαδή, των κρατικών και ευρωπαϊκών κονδυλίων είτε σε μεγαλοεπιχειρηματίες, ενδεχομένως του αγροτοδιατροφικού τομέα, για ενίσχυση των μεγάλων καθετοποιημένων μονάδων, για παράδειγμα, που ασχολούνται στον πρωτογενή τομέα και έχουν εξαγωγικό προσανατολισμό. Την ίδια ώρα που χιλιάδες μικρομεσαίοι αγρότες και κτηνοτρόφοι στενάζουν από την ΚΑΠ και την πολιτική της Ευρωπαϊκής Ένωσης με την οποία συμφωνείτε, οδηγούμενοι στο ξεκλήρισμα και την εγκατάλειψη των καλλιεργειών, των περιουσιών τους, της γης τους, των χωριών.

Αλήθεια, ο εργατοϋπάλληλος σήμερα τι κέρδισε από την κερδοφορία για παράδειγμα στον κλάδο των τροφίμων, τη στιγμή που ο μισθός και το σύνολο των δικαιωμάτων του είναι στα τάρταρα; Στον τουρισμό, που είναι ένας από τους στρατηγικούς στόχους επενδύσεων και ανάπτυξης, ο ξενοδοχοϋπάλληλος τι κέρδισε από τις αφίξεις που κάθε χρόνο κι εσείς και οι προηγούμενοι, αλλά κυρίως η σημερινή κυβέρνηση, σηκώνετε κουρνιαχτό ότι σπάσαμε ρεκόρ, όταν την ίδια ώρα, πέρα από τους εργαζόμενους και το τι υφίστανται στον τομέα του τουρισμού, το δικαίωμα της λαϊκής οικογένειας στη χώρα μας για ξεκούραση και αναψυχή είναι άπιαστο όνειρο;

Συγχρόνως, δεν είναι διόλου τυχαίο πως την περίοδο αυτή, κατά την οποία το εγχώριο κεφάλαιο επιδιώκει να περάσει σε φάση ανάπτυξης της κερδοφορίας και της ανταγωνιστικότητάς του, τόσο η κυβέρνηση και τα άλλα, βεβαίως, κόμματα, τα αστικά κόμματα, τα επιτελεία του συστήματος, όχι μόνο υπηρετούν και προωθούν αυτούς τους στρατηγικούς στόχους της ελληνικής αστικής τάξης, αλλά, συγχρόνως, επιχειρούν στη χειραγώγηση και στοίχιση των εργαζομένων και του λαού πίσω απ' αυτή τη στρατηγική, προβάλλοντάς την ως μονόδρομο και λέγοντας ότι δεν υπάρχει άλλη διέξοδος. Μάλιστα, με το μανδύα του εθνικού σχεδίου επιχειρούν να ντύσουν τα συμφέροντα του κεφαλαίου με εθνικά χρώματα, προβάλλοντας, βέβαια, και ορισμένα «τυράκια» ώστε να καλλιεργήσουν προσδοκίες για την απάτη της δίκαιης ανάπτυξης, από την οποία τάχα μπορούν να ωφελούνται και επιχειρηματικοί όμιλοι και εργαζόμενοι.

Εμείς, το Κομμουνιστικό Κόμμα Ελλάδος, έχει καταθέσει στο λαό μια ριζικά διαφορετική πρόταση, η οποία σήμερα μπορεί να ικανοποιήσει το σύνολο των αναγκών του λαού ξεκινώντας από το πρώτο, όμως, και κύριο: Την ανάπτυξη που δε θα εξυπηρετεί την καπιταλιστική κερδοφορία, αλλά την ικανοποίηση των λαϊκών αναγκών. Είναι μια ριζικά διαφορετική πρόταση, γιατί ακριβώς αμφισβητεί τους υπεύθυνους για τη φτώχεια, την εξαθλίωση και την όξυνση των καθημερινών προβλημάτων του λαού, απελευθερώνει τη λαϊκή συνείδηση και συμβάλλει στη ριζοσπαστικοποίησή της, απεγκλωβίζει το λαό και την εργατική τάξη από την αδράνεια και τη μοιρολατρία. Αυτό αναδεικνύει τη μία και μόνη διέξοδο που είναι η κοινωνικοποίηση των συγκεντρωμένων μέσων παραγωγής, ο κεντρικός σχεδιασμός και ο εργατικός έλεγχος που είναι τα μόνα εργαλεία που μπορούν να αξιοποιήσουν το σύνολο των παραγωγικών δυνατοτήτων της χώρας. Αυτές οι δυνατότητες, τις οποίες καταστρέφει σήμερα η καπιταλιστική ανάπτυξη, με τον κεντρικό σχεδιασμό μπορούν να εξαλειφθούν, να εξαλειφθεί η ανεργία και να καλυφθούν οι λαϊκές ανάγκες μέσα από την παραγωγική διαδικασία.

Βεβαίως, συγχρόνως πρέπει να υπάρξουν και άλλες δύο προϋποθέσεις, η μη αναγνώριση του δημόσιου χρέους και η αποδέσμευση από τους ιμπεριαλιστικούς οργανισμούς Ε.Ε., ΝΑΤΟ, ΔΝΤ. Γι’ αυτό ακριβώς το λόγο σήμερα είναι επιτακτική ανάγκη ο λαός μας να περάσει στην αντεπίθεση, να οργανώσει τη πάλη του στους χώρους δουλειάς, στους διάφορους κλάδους και η εργατική τάξη να οικοδομήσει τη λαϊκή ενότητα με τα υπόλοιπα λαϊκά στρώματα. Μόνο με αυτό τον τρόπο μπορεί να αποκρουστεί η κλιμάκωση της αντιλαϊκής επίθεσης που εξελίσσεται και θα ενταθεί το επόμενο διάστημα. Να δοθούν ανάσες στο λαό, να οπλιστεί με αισιοδοξία, μαχητικότητα, αποφασιστικότητα ώστε να προχωρήσει σε ανατροπές στο επίπεδο της εξουσίας και να οργανώσει την οικονομία με τέτοιο τρόπο που στο επίκεντρό της θα βρίσκεται ο ίδιος ο άνθρωπος και η ικανοποίηση των σύγχρονων και συνεχώς διευρυμένων αναγκών του. Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει ο κ. Μάρδας.

**ΔΗΜΗΤΡΙΟΣ ΜΑΡΔΑΣ:** Ευχαριστώ κυρία Πρόεδρε. Αγαπητοί συνάδελφοι έχουμε ένα νομοσχέδιο που σε γενικές γραμμές παρά τις όποιες κριτικές, δεν μπορεί παρά να αποτιμάτε θετικά. Θα αναφερθώ σε ένα του άρθρο, αυτό που αναφέρεται στα καύσιμα, στο άρθρο 30, όπου έχουμε μία νέα θετική συμβολή σε ένα θέμα που από τους πρώτους νόμους του 2003 έως σήμερα παιδεύει την αγορά. Στο άρθρο 30 βλέπουμε την εισαγωγή των συστημάτων εισροών εκροών σε όλο το εύρος πλέον που αναφέρεται στη διακίνηση των καυσίμων, που είναι κάτι που το επιζητούν οι πάντες, σε όλους τους πρατηριούχους καυσίμων, οι οποίοι δεν έχουν την παραμικρή πρόθεση να παρανομήσουν.

Από την άλλη πλευρά όπως ξέρετε εδώ και πάρα πολλά χρόνια υπάρχει μία δυναμική αγορά στο χώρο των υγραερίων. Αυτή η αγορά ρυθμίζεται και με αυτό το νομοσχέδιο. Έχουμε την ογκομέτρηση των βυτιοφόρων που προβλέπεται σε αυτό το νομοσχέδιο και αναφέρεται και στο υγραέριο. Επίσης, έχοντας υπόψη το άρθρο 71 του ν.4583/2018 βλέπουμε ότι όλη η αγορά των υγραερίων μπαίνει σε μία τάξη. Να σημειώσω ότι από την αταξία που υπήρχε εδώ και πάρα πολλά χρόνια στην αγορά των υγραερίων, υπήρχε μία πολύ μεγάλη απώλεια εσόδων, σημειώνοντας ότι το υγραέριο κίνησης στοιχίζει 430 ευρώ ο τόνος, το υγραέριο θέρμανσης 60 ευρώ ο τόνος, οπότε καταλαβαίνετε όταν το θέρμανσης χρησιμοποιείται για κίνησης τι απώλειες εσόδων υπάρχουν, οι οποίες ανέρχονται σε 370 ευρώ ο τόνος συν το 24% και συνολικά η απώλεια στο τόνο είναι 458,8 ευρώ.

Τέλος στο νομοσχέδιο προβλέπεται ένα σύνολο κυρώσεων. Εδώ θα πρότεινα κάποια ώρα να δούμε με μία άλλη οπτική όλες αυτές τις κυρώσεις. Πιο συγκεκριμένα στους χώρους που υπάρχει πολύ μαύρο χρήμα και διαφθορά και αυτά είναι γνωστά που συνδέονται με τα ναρκωτικά και το λαθρεμπόριο καυσίμων ενδεχομένως οι κυρώσεις θα έπρεπε να ήταν φιξ, πάγιες, να μην υπήρχε αυτή η διακύμανση από 10.000 ευρώ έως 100.000 ευρώ ή από 50.000 έως 2 εκατ. ευρώ, που δίνει την άνεση στον οποιοδήποτε δημόσιο υπάλληλο ή δικαστικό να κρίνει τι θα εφαρμόσει. Καταλαβαίνετε σε μία αγορά που υπάρχει όπως είπα προηγουμένως πάρα πολύ μαύρο χρήμα λόγω του αντικειμένου, όπως είναι τα ναρκωτικά και τα καύσιμα, αυτή η δυνατότητα της κρίσης καλό θα ήταν να μην υπήρχε. Πάγια αδιαπραγμάτευτα πρόστιμα θα περιόριζαν πάρα πολύ τις οποιεσδήποτε αποφάσεις, οι οποίες κινούνται σε πλαίσια που δεν συνδέονται είτε με τη δικαιοσύνη είτε αν θέλετε με την επιβολή αυστηρών προστίμων, που είναι αποτέλεσμα παραβατικών πράξεων τόσο στο χώρο των καυσίμων όσο επαναλαμβάνω και στο χώρο των ναρκωτικών.

Ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει η κυρία Γκαρά.

**ΑΝΑΣΤΑΣΙΑ ΓΚΑΡΑ:** Ευχαριστώ, κυρία Πρόεδρε. Κυρίες και κύριοι συνάδελφοι, το παρόν σχέδιο νόμου είναι, εξόχως σημαντικό, όχι μόνο για τη δημιουργία ενός σύγχρονου αναπτυξιακού εργαλείου μέσω της ίδρυσης της Αναπτυξιακής Τράπεζας, αλλά και για τη δημιουργία ενός ασφαλούς πλαισίου για το νόμο περί στρατηγικών επενδύσεων, ιδιαίτερα αναγκαίων τη σημερινή εποχή. Ωστόσο, με τη σημερινή μου τοποθέτηση, θα ήθελα να αναδείξω μία πολύ σημαντική πρωτοβουλία που εμπεριέχεται στο υπό συζήτηση σχέδιο νόμου και δεν συζητήθηκε εκτενώς. Μια πρωτοβουλία, την οποία εμείς, συζητάμε εδώ και πάρα πολύ καιρό και ήταν πιεστική απαίτηση, και δική μας αλλά και των τοπικών μας κοινωνιών, και κυρίως των επιχειρήσεων στις παραμεθόριες περιοχές. Αναφέρομαι στο άρθρο 41, στο νέο πλαίσιο, δηλαδή, ενίσχυσης υφιστάμενων μικρών και μικρομεσαίων επιχειρήσεων σε παραμεθόριες και λιγότερο ανεπτυγμένες περιοχές. Θα ήθελα να τονίσω, ότι είναι η πρώτη φορά, η οποία νομοθετείται ένα τέτοιο πλαίσιο ενισχύσεων, σε υφιστάμενες επιχειρήσεις. Αν και στο παρελθόν είχαν ληφθεί μικρές πρωτοβουλίες, όπως η επιδότηση κόστους εργασίας 12% ή και 4% ή επιδότησης επιτοκίου. Αυτές λειτουργούσαν σε ένα απροσδιόριστο νομικό καθεστώς, με αποτέλεσμα όχι μόνο να «ξεχειλώσουν» τα μέτρα αυτά, αλλά και να βάλουν σε μεγάλη περιπέτεια τις επιχειρήσεις.

Αναφέρομαι, λοιπόν, στο άρθρο 41, που προβλέπει τη νομοθέτηση πλαισίου ενισχύσεων σε υφιστάμενες επιχειρήσεις, σε παραμεθόριες περιοχές, σε τομείς βιομηχανίας, μεταποίησης, νέων τεχνολογιών, ηλεκτρονικού εμπορίου, και άλλους τομείς, που απασχολούν έστω και έναν εργαζόμενο. Η ενίσχυση αυτή, μπορεί να αγγίξει έως και τις 200.000 ευρώ σε δύο έτη. Ιδιαίτερα σημαντικό είναι ότι η ενίσχυση που προβλέπεται, συνδέεται με το μισθολογικό κόστος, άρα με την υποστήριξη και ενίσχυση της εργασίας στις περιοχές αυτές.

Παρά την κρίση, με αρκετά δομικά προβλήματα, οι επιχειρήσεις αυτές άντεξαν και συγκράτησαν τη δραστηριότητά τους, αλλά και ενεργές θέσεις εργασίας και γι' αυτό όχι μόνο αξίζουν τη συνεχή στήριξή μας, αλλά και η ενίσχυσή τους, είναι αναγκαία για την υποστήριξη και της εργασίας. Θα μου επιτρέψετε όμως, εδώ, να κάνω μια, ίσως, τολμηρή πρόταση και θα πρότεινα να προβλέψετε, το ποσοστό ενίσχυσης να είναι αντιστρόφως ανάλογο με το δυναμικό θέσεων εργασίας των επιχειρήσεων, δηλαδή να ενισχυθούν με μεγαλύτερο ποσοστό επί του κόστους εργασίας, οι επιχειρήσεις που απασχολούν λιγότερους εργαζόμενους αναλογικά, ώστε να έχουν κίνητρο αύξησης, όχι μόνο στους μισθούς, αλλά και στη δημιουργία νέων αναγκαίων προσλήψεων.

Στο εν λόγω άρθρο, περιέχεται ένα πολύ σημαντικό μέτρο, που θα μειώσει το λειτουργικό κόστος στις μικρές επιχειρήσεις, που συνήθως δραστηριοποιούνται σε δύσκολες και μη ανταγωνιστικές συνθήκες. Η πολιτική μας αυτή, κυρία Πρόεδρε, εκπέμπει ένα ισχυρό μήνυμα υποστήριξης προς τις επιχειρήσεις αυτές, σε παραμεθόριες και λιγότερο ανεπτυγμένες περιοχές, προσδοκώντας ότι και αυτές πλέον θα προβούν σε νέες επιχειρηματικές κινήσεις και επενδύσεις, οι οποίες θα οδηγήσουν σε νέα παραγωγική δυναμικότητα και περαιτέρω αποκλιμάκωση της ανεργίας. Επιπλέον, η πολιτική αυτή προτάσσει το ζήτημα της εξασφάλισης, της περιφερειακής και κοινωνικής συνοχής, της μείωσης των ανισοτήτων, της στήριξης δυναμικών τομέων της οικονομίας, και αναμένουμε πως οι υφιστάμενες επιχειρήσεις θα διαδραματίσουν κυρίαρχο ρόλο στην αναπτυξιακή πορεία της χώρας.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Και εμείς. Συνεχίζουμε, με τον κ. Δημητριάδη, για πέντε λεπτά.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κυρία Πρόεδρε. Το συγκεκριμένο νομοσχέδιο που καταθέσαμε σήμερα, είναι πιστεύω, ένα νομοσχέδιο τομή, όσον αφορά τη νέα αναπτυξιακή τροχιά της χώρας. Στην ουσία, με αυτό το νομοσχέδιο και με παρόμοια με αυτά που έρχονται, μπαίνουμε στον πυρήνα του δικού μας πολιτικού σχεδίου, γιατί ακριβώς μπαίνουμε σε μια νέα εποχή, με νέες ανάγκες. Άρα, αυτό που έχουμε ήδη διαπιστώσει, και εμείς εργαζόμαστε για αυτό το νέο αναπτυξιακό μοντέλο για μια βιώσιμη ανάπτυξη και δίκαιη, είναι η προτεραιότητά μας και γι' αυτό εργαζόμαστε. Στοχεύουμε, σε δημιουργία, νέων οικονομικών πεδίων και στο σταμάτημα των περιφερειακών ανισοτήτων, γιατί ακριβώς πιστεύουμε πως αυτά τα δύο είναι οι πυλώνες, μέσα από τους οποίους μπορούμε να περάσουμε σε ένα νέο αναπτυξιακό μοντέλο.

Σε ποιες καινοτομίες στηρίζεται αυτή η συγκεκριμένη προσπάθειά μας; Μια πολύ σημαντική καινοτομία που δεν πρέπει να την ξεχνάμε είναι ότι μιλάμε και προσβλέπουμε σε ενίσχυση περιοχών με ειδικά αναπτυξιακά προβλήματα, όπως προκύπτουν μέσα από την παραγωγική διαδικασία. Αυτό μας το αποδεικνύουν οι αριθμοί και όχι το τι λέει ο κάθε φίλος του κάθε παράγοντα. Για παράδειγμα, εντοπίστηκε η ανάγκη για έναν ειδικό αναπτυξιακό στο Βόρειο Αιγαίο, ανταποκριθήκαμε μέσα από ένα περιφερειακό πρόγραμμα και από ένα περιφερειακό συνέδριο. Το κάναμε, το κάνουμε και θα συνεχίσουμε να το κάνουμε, όπως και για τις λιγνιτικές περιοχές, δηλαδή για την δίκαιη μετάβαση από τις οικονομίες άνθρακα, όπως είναι η περιοχή που εκλέγομαι, σε νέες οικονομικές δραστηριότητες. Το δεύτερο είναι ότι έχουμε ένα πρόγραμμα ενεργειακών αναβαθμίσεων των δημοσίων κτιρίων και αυτό είναι κάτι το οποίο πιστεύουμε ό,τι θα δώσει τη δυνατότητα μιας ώθησης της οικονομίας, γύρω από το κομμάτι της ενέργειας και των αναβαθμίσεων. Επίσης, μία καινοτομία είναι ό,τι αξιοποιούμε το Ταμείο Παρακαταθηκών και Δανείων, στην χρηματοδότηση του ευρύτερου δημόσιου τομέα και σε πρωτοβουλίες που αφορούν την κανονικότητα στην οικονομική διαδικασία.

Η περίοδος της κρίσης και η συμπεριφορά των τραπεζών, που είναι προϊόν της ανάγκης βέβαια, χαρακτηρίστηκε από μια αντί-κυκλικότητα στη χρηματοδότηση, δηλαδή συνήθως οι τράπεζες δίνουν δάνεια όταν υπάρχει μία ασφάλεια, όταν υπάρχει πολύ μικρό ρίσκο, με λίγα λόγια όταν οι επιχειρήσεις λίγο έως πολύ δεν χρειάζονται ακριβώς αυτά τα δάνεια, ακριβώς γιατί είναι υγιείς. Όταν έχουμε φαινόμενα κρίσης και ύφεσης, όπως την περίοδο που περάσαμε, τότε το τραπεζικό σύστημα δεν ανταποκρίνεται σ’ αυτήν την προοπτική, συρρικνώνεται και ακριβώς γιατί δεν μπορεί να παρέμβει, η περίοδος κρίσης θέλει ένταση επενδύσεων σε νέους τομείς και ακριβώς σ’ εκείνον τον τομέα έχουμε μία σημαντική δυσκαμψία. Αυτό το κενό, αυτό το πρόβλημα, έρχεται να θεραπεύσει η δημιουργία της Αναπτυξιακής Τράπεζας, διότι ουσιαστικά η Αναπτυξιακή Τράπεζα έχει τη δυνατότητα να παρεμβαίνει στην ύφεση και την κρίση, π.χ. η BRD, η Αναπτυξιακή Τράπεζα Επενδύσεων και τα λοιπά. Επομένως, ήταν στρατηγικό λάθος η μη ύπαρξη Αναπτυξιακής Τράπεζας στη χώρα μας και η πώληση της ΕΤΒΑ το 2000, γιατί από τότε δεν έχουμε Αναπτυξιακή Τράπεζα στη χώρα μας, η οποία όντως είχε σοβαρά προβλήματα και αντί να εξυγιανθεί η ΕΤΒΑ, πουλήθηκε τότε στην Τράπεζα Πειραιώς και έκτοτε ο κρατικός πυλώνας δεν έχει κανένα στρατηγικό εργαλείο για να παρέμβει με κεντρικούς και στοχευμένους όρους, στην οικονομία και την ανάπτυξη της χώρας, ειδικά επαναλαμβάνω ότι αυτό φάνηκε την περίοδο της κρίσης.

Το δεύτερο, είναι ό,τι οι εμπορικές τράπεζες έχουν έναν συγκεκριμένο σκοπό, το κέρδος. Ως εκ τούτου είναι δύσκολο, όπως εξήγησα και πριν να παρεμβαίνουνε εννοώ σε περίοδο κρίσης και ύφεσης, όταν υπάρχουν μεγάλα ρίσκα και παρεμβαίνουν μόνον κυρίως σε διαδικασίες ασφαλείας. Επομένως, η Αναπτυξιακή Τράπεζα, μπορεί να είναι βιώσιμη με πολύ μικρά περιθώρια κέρδους, είναι τράπεζες που έχουν υπομονή, διότι κάνουν επενδύσεις και στοχεύουν σε επενδύσεις, με μικρά κέρδη και σε βάθος χρόνου και αυτό είναι κάτι το οποίο είναι πάρα πολύ σημαντικό αυτή την περίοδο, είναι μια πολύ σημαντική παράμετρος που εξυπηρετεί απόλυτα τη συγκεκριμένη συγκυρία και τις αναπτυξιακές μας ανάγκες.

Επίσης, η Αναπτυξιακή Τράπεζα καλύπτει ένα μεγάλο κενό που αφορά την οργάνωση και τη στρατηγική στην παρέμβαση της εθνικής οικονομικής αναπτυξιακής πολιτικής, διότι διαμορφώνει θεσμούς, στελέχη και δομές, που στηρίζουν αυτή την ανάγκη, κάτι το οποίο επίσης η λιανική τραπεζική και οι εμπορικές τράπεζες – οι συστημικές τράπεζες δεν μπορώ να το κάνουν, γιατί ακριβώς έχουν άλλο θεσμικό πλαίσιο και άλλη στοχοθεσία. Διότι, ταυτόχρονα, αυτή την περίοδο βλέπουμε να αναπτύσσεται ένα φαινόμενο τραπεζικού αποκλεισμού και μία συρρίκνωση του επίσημου τραπεζικού τομέα του συστημικού τραπεζικού τομέα, ακριβώς, γιατί αυτή είναι η τάση της εποχής. Θυμίζω ότι είμαστε η μόνη χώρα που δεν έχει Εθνική Αναπτυξιακή Τράπεζα και αυτό είναι απότοκο και δεν είναι άμοιρο των επιλογών που έκανε το παλιό πολιτικό σύστημα και το πως αντιλαμβανόταν την ελληνική οικονομική ανάπτυξη.

Ποια είναι τα εργαλεία των προϊόντων που φέρνει; Το πρώτο είναι τα φθηνά δάνεια. Έχουμε εργαλεία, όπως είναι το ΕΤΕΑΝ, που σημειωτέων, η Ελληνική Αναπτυξιακή Τράπεζα θα στηριχθεί στον μετασχηματισμό του ΕΤΕΑΝ και αυτό είναι μια πραγματικότητα που μας εξυπηρετεί αφάνταστα, το Ταμείο της Επιχειρηματικότητας, το Ταμείο των Υποδομών, το οποίο έχει ήδη ενθυλακώσει 1δις προς επενδύσεις σε έργα για απορρίμματα, για φωτισμούς αλλά και για ενεργειακές αναβαθμίσεις. Το δεύτερο εργαλείο των προϊόντων είναι οι εγγυήσεις και το τρίτο είναι οι συμμετοχές και σε ίδια κεφάλαια, αλλά και στην εύρεση επενδυτών. Επίσης, κάτι που μας ενδιαφέρει και είναι το τέταρτο εργαλείο είναι ο αγροτικός τομέας και οι μικρό- πιστώσεις στους μικρομεσαίους αγρότες.

Αυτό που πραγματικά μας ενδιαφέρει και πιστεύουμε ότι φέρνει αυτό το νομοσχέδιο είναι οι δίκαιοι κανόνες ανάπτυξης. Διότι, με τον τρόπο που έχουμε την Τράπεζα Επενδύσεων, έχουμε από κοινού συμμετοχή και στα κέρδη αλλά και στις ζημιές, ενώ παλιά τα κέρδη αφορούσαν μόνο τους ιδιώτες και οι ζημιές το δημόσιο. Αυτό το πράγμα, λοιπόν, δεν υπάρχει. Επομένως, έχουμε έναν δίκαιο κανόνα.

Ταυτόχρονα, δημιουργούμε και τον πάρουμε στα διακρατικά ταμεία, τα οποία αυτά θα βλέπουνε τις αντίστοιχες διακρατικές επενδύσεις, τα διακρατικά ταμεία δηλαδή και όχι πάλι κάποιοι παράγοντες της αγοράς, απλώς και μόνο. Ταυτόχρονα, ένας άλλος κανόνας που εν μέρει εξυπηρετεί είναι το ότι έχουμε μια δημιουργία επενδυτικών πακέτων, όπως αναφέρθηκα προηγουμένως, ένα τέτοιο παράδειγμα είναι το ειδικό αναπτυξιακό του Βορείου Αιγαίου, είναι αυτό που ετοιμάζουμε και δουλεύουμε για τις λιγνιτικές περιοχές και τη δίκαιη μετάβαση αυτών περιοχών σε νέες οικονομίες. Θα αφορά - αναφέρθηκαν και οι συνάδελφοί μου αλλά και ο Υπουργός - σε ειδικά αναπτυξιακά προγράμματα, σε ειδικές περιοχές, ανάλογα με τα προβλήματα της ανταγωνιστικότητας αλλά και της επιχειρηματικότητας που υπάρχουνε. Σημειωτέων, στη Βόρειο Ελλάδα, είναι στο επίκεντρο της προσοχής μας και πρέπει να σκεφτούμε αυτό που ήδη συζητάμε, δηλαδή ενδεχομένως να έχουμε ένα νέο φορέα για την ανάπτυξή της, ίσως με συνεργασία με τράπεζες, όπως η EBRD, η ΠΑΡΕΥΞΕΙΝΙΑ και λοιπά. Να σημειώσουμε με βάση αυτή την αναπτυξιακή τράπεζα δημιουργούμε ένα προσωπικό υψηλού επιπέδου και να πάρουμε επίσης υπόψη μας ότι τα χρέη και οι επενδύσεις που αφορούν την αναπτυξιακή τράπεζα είναι εκτός του προϋπολογισμού της γενικής κυβέρνησης.

Το δεύτερο κομμάτι αυτού του νομοσχεδίου - επίσης σημαντικό - αφορά τις στρατηγικές επενδύσεις. Στην ουσία αλλάζουμε με αυτή τη νομοθετική πρωτοβουλία έναν υπάρχοντα νόμο, ο οποίος πολύ απλά ήταν απολύτως ή σχεδόν αποτυχημένος. Στάθηκε σε τομείς μόνο όπως ο τουρισμός και τα φωτοβολταϊκά κυρίως. Αυτά τα κομμάτια της οικονομίας είναι πολύ περιορισμένα. Δεν είναι στον δικό μας στόχο. Το αποδεικνύει και η ανάγκη βέβαια όπου είναι τα νέα οικονομικά πεδία. Εμείς τα έχουμε κατηγοριοποιήσει. Τα έχουμε καταθέσει και πιστεύουμε ότι διασφαλίζουνε το εθνικό συμφέρον, με έναν πάρα πολύ ικανοποιητικό τρόπο. Τα υπόλοιπα, επειδή έχω περάσει κατά πολύ χρόνο μου, στις επόμενες επιτροπές. Κυρία Πρόεδρε ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ πολύ. Τον λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής ΣΥ.ΡΙΖ.Α.):** Κυρία Πρόεδρε, ζήτησα το λόγο αφού άκουσα τους συναδέλφους. Θέλω να πω ότι εγώ περιορίστηκα καθαρά στο αντικείμενο του νομοσχεδίου και μάλιστα με έναν τρόπο που δεν άφησα κανένα περιθώριο ούτε καμία αιχμή σε δράσεις, οι οποίες προηγήθηκαν από προηγούμενες κυβερνήσεις. Ωστόσο, αναφέρθηκαν κάποια ζητήματα, τα οποία δεν πρέπει να μείνουν αναπάντητα, όχι για κανένα άλλο λόγο, αλλά κυρίως για την ενημέρωση των πολιτών. Έτσι, λοιπόν, αναφέρθηκα στη διαβούλευση. Πράγματι το περιθώριο ήταν στις 27 Φεβρουαρίου μέχρι τις 8 του Μάρτη, όμως έγινε διαβούλευση και αύριο θα έρθουν εδώ οι φορείς να καταθέσουν απόψεις. Ακούστηκαν κάποια έργα που αφορούνε τις προηγούμενες κυβερνήσεις, όπως το Ελληνικό. Θέλω να θυμίσω ότι στο Ελληνικό δεν έγινε καμία επί της ουσίας διαβούλευση, παρά μόνο υπήρξαν αυτές οι εύλογες θα έλεγα αντιδράσεις του κόσμου επειδή ακριβώς δεν γνώριζαν.

 Εμείς, παραλάβαμε μια σύμβαση, η οποία υπογράφτηκε τον Νοέμβριο του 2014, δηλαδή μόλις πριν λίγους μήνες γίνουν εκλογές και ενώ γνώριζαν ότι με τις εκλογές περνάει η Κυβέρνηση σε άλλα χέρια. Όμως ώριμο ήταν το έργο από το Φλεβάρη του 2014 και το ερώτημα είναι γιατί αυτή η παράταξη, η οποία πιστεύει σε επενδύσεις, δεν προχώρησε στην υπογραφή της Σύμβασης, παρά μόνο όταν έφτασε στην τελευταία -θα έλεγα-πνοή της.

Σε ό,τι αφορά τον Ελληνικό Χρυσό. Στον Ελληνικό Χρυσό, επίσης δεν έγινε καμία διαβούλευση και αυτό ακριβώς δημιούργησε τα προβλήματα. Μια εξόχως συντηρητική κοινωνία η Χαλκιδική επαναστάτησε, βρέθηκαν άνθρωποι στη φυλακή από τις αντιδράσεις αυτές και θέλω να θυμίσω, ότι έγινε μια εντελώς προσχηματική συζήτηση, στα πλαίσια όχι της αλλαγής χρήσης, αλλά στα πλαίσια της μελέτης περιβαλλοντολογικών επιπτώσεων. Όποιος έχει καλή μνήμη, θα θυμάται ότι η μεταβίβαση των μεταλλείων της Κασσάνδρας έγινε τον Δεκέμβριο του 2003 και επίσης τότε και οι πέτρες γνώριζαν ότι έχανε η προηγούμενη κυβέρνηση και ερχόταν η Ν.Δ. στα πράγματα.

Αντί να αφήσουν, λοιπόν, να αποφασίσει ώριμα η επόμενη κυβέρνηση, οι προηγούμενοι φρόντισαν να μεταβιβάσουν τα μεταλλεία. Βεβαίως, όχι ότι θα άλλαζε τίποτα, γιατί η ίδια πολιτική ακολουθήθηκε, και επαναλαμβάνω πως η δέσμευση της εταιρείας για ένα συγκεκριμένο τύπο επεξεργασίας του υλικού, προκειμένου να παραχθεί χρυσός και να μείνει εδώ όλη η υπεραξία η οποία παράγεται, δεν τηρήθηκε, και αυτό δημιούργησε τα γνωστά προβλήματα.

Νομίζω ότι αυτά διευκρινιστικά έπρεπε να ειπωθούν. Επιφυλάσσομαι, εάν οι συνάδελφοί συνεχίσουν να αναφέρονται σε παραδείγματα επί τη ευκαιρία ενός άλλου σχεδίου. Εδώ είμαστε στην επόμενη διαδικασία που θα γίνει στην Ολομέλεια και θα τα πούμε πιο αναλυτικά.

Σας ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ κι εγώ. Θέλει, να πάρει το λόγο ο κ. Υπουργός;

**ΑΣΤΕΡΙΟΣ ΠΙΤΣΙΟΛΑΣ (Αναπληρωτής Υπουργός Οικονομίας και Ανάπτυξης):** Όχι, εγώ θα μιλήσω αύριο, μετά την ακρόαση των φορέων.

**ΓΕΩΡΓΙΟΣ ΟΥΡΣΟΥΖΙΔΗΣ (Εισηγητής του ΣΥΡΙΖΑ):** Εάν μου επιτρέπετε, ξέχασα να πω ότι σε ό,τι αφορά στις στρατηγικές επενδύσεις, η διαβούλευση κράτησε από τις 5 Δεκεμβρίου μέχρι τις 28 Δεκεμβρίου. Νομίζω ότι είναι ένα επαρκές χρονικό διάστημα, τουλάχιστον, ως προς αυτό.

Ευχαριστώ πολύ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ κι εγώ. Τον λόγο έχει ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κ.Κ.Ε.):** Απλώς, για να καταγραφεί στα πρακτικά, επειδή δεν ειπώθηκε στο τέλος της τοποθέτησής μου, θα ήθελα να πω ότι καταψηφίζουμε το νομοσχέδιο επί της αρχής.

Ευχαριστώ.

**ΕΥΗ ΚΑΡΑΚΩΣΤΑ (Αντιπρόεδρος της Επιτροπής):** Ευχαριστώ πολύ. Λύεται η σημερινή συνεδρίαση.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Γκαρά Αναστασία, Δημητριάδης Δημήτριος, Δρίτσας Θεόδωρος, Θεοπεφτάτου Αφροδίτη, Θεοφύλακτος Ιωάννης, Μάρδας Δημήτριος, Κωνσταντινέας Πέτρος, Καρακώστα Εύη, Κάτσης Μάριος, Καφαντάρη Χαρά, Αυλωνίτου Ελένη, Ουρσουζίδης Γεώργιος, Σιμορέλης Χρήστος, Σπαρτινός Κωνσταντίνος, Τζάκρη Θεοδώρα, Κατσαφάδος Κωνσταντίνος, Παναγιωτόπουλος Νικόλαος, Στύλιος Γεώργιος, Κωνσταντινόπουλος Οδυσσέας, Λαμπρούλης Γεώργιος, Γεωργιάδης Μάριος και Κατσίκης Κωνσταντίνος.

Τέλος και περί ώρα 12.05΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΕΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**